title: Katalonian kriisi 2017

text: Vuonna 2017 noin 42–47 % katalonialaisista kannatti mielipidetiedusteluissa itsenäisyyttä ja 37–49 % vastusti. Katalonian irtautuminen on Espanjan hallituksen mielestä laitonta ilman Espanjan hallinnon lupaa. Espanjan perustuslain mukaan Espanja on jakamaton, eikä itsehallinnollinen alue voi erota Espanjasta yksipuolisesti. Kansallinen suvereniteetti, eli oikeus päättää Espanjaa koskevista asioista, kuuluu Espanjan kansalle kokonaisuudessaan. Itsehallinnollisen alueen asukkaat eivät siis voi yksipuolisesti päättää irtautua Espanjasta, ilman mandaattia Espanjan kansaa edustavalta parlamentilta. Espanjan perustuslakituomioistuin on tuominnut toistuvasti Katalonian itsenäisyyspyrkimykset laittomiksi.


title: Katalonian kriisi 2017

text: Vuoteen 2017 mennessä Katalonian ja Espanjan hallinnot olivat ajautuneet riitaan alueen asemasta.


title: Katalonian kriisi 2017

text: Katalonia järjesti 1. lokakuuta kansanäänestyksen itsenäisyydestä. Espanjan poliisi ratsasi äänestyspaikkoja ja pysäytti monin paikoin äänestyksen. Yli 2 miljoonaa alueen 5,3 miljoonasta äänioikeutetusta osallistui äänestykseen. Äänestyksen järjestäjien mukaan äänestäjistä 90 prosenttia kannatti itsenäistymistä.


title: Katalonian kriisi 2017

text: Espanjan poliisi käytti melko voimakasta väkivaltaa äänestäjiä vastaan. EU tuomitsi Katalonian halun irtautua emämaastaan. Yhdysvallat pahoitteli väkivaltaa. Noin 300 000 osoitti Kataloniassa mieltään poliisiväkivaltaa vastaan.


title: Katalonian kriisi 2017

text: Katalonian parlamentti julisti alueen itsenäiseksi 27. lokakuuta. 135:stä parlamentin edustajasta 70 äänesti puolesta, 10 vastaan. Suuri osa itsenäisyyden vastustajia marssi ulos äänestyksestä. Mutta Espanjan hallitus vastasi tähän erottamalla Katalonian aluehallinnon. Espanjan senaatti kannatti Katalonian itsehallinnon rajoittamista äänin 214-47.


title: Katalonian kriisi 2017

text: Se hajotti Katalonian alueparlamentin ja määräsi uudet Katalonian parlamenttivaalit pidettäviksi 21. joulukuuta 2017. Näin Espanja peruutti Katalonian itsehallinnon. Espanja syytti Katalonian johtavia virkamiehiä kapinasta, josta voi saada jopa 30 vuotta vankeutta. Kataloniassa oli myös laaja itsenäisyyden vastustajien joukko. Katalonian oma oppositio, lähinnä keskusta ja sosialistit marssivat ulos parlamentin äänestyksestä. Itsehallinnon peruutuksen pelättiin käynnistävän levottomuuksia.


title: Katalonian kriisi 2017

text: Katalonian erotettu pääministeri Carles Puigdemont ja muutama muu ministeri ovat matkustaneet maanantaina 30. lokakuuta Belgiaan, ja on arvailtu että he hakevat turvapaikkaa. Puidgemont ja ministeri Josep Rull julkaisivat verkossa kuvia, joita voisi tulkita niin että ne on samana aamuna parlamenttirakennuksessa otettuja, mutta kuvien ottohetkestä ei ole tietoa.


title: Katalonian kriisi 2017

text: Espanja nosti useita poliitikoita vastaan kapinasyytteet kansanäänestyksen valmistelemisen ja järjestämisen takia. Lisäksi kahta kansalaisjärjestön puheenjohtajaa vastaan nostettiin kapinasyytteet mielenosoitusten järjestämisen takia, ja kolme Katalonian omien poliisivoimien Mossos d'Esquadran johtoon kuuluvaa poliisipäällikköä saivat kansankiihotussyytteet, koska eivät määränneet johtamiaan poliisivoimia toimimaan aktiivisesti kansanäänestyksen ja mielenosoitusten estämiseksi Espanjan keskushallinnon poliisivoimien rinnalla. Kapinasta voidaan Espanjan lain mukaan tuomita jopa 30 vuodeksi vankilaan. Osa syytetyistä määrättiin tutkintavankeuteen, osalle määrättiin takuut ja osa lähti maanpakoon. Syytteitä saivat mm. seuraavat henkilöt:Loppuvuonna 2017 "Barcelona is not Catalonia" -liike vaati Barcelonan ja Tarragonan eroa Kataloniasta ja liittymistä Espanjaan omana itsehallintoalueenaan nimeltä Tabarnia, samaan tapaan kuin Madrid on oma itsehallintoalueensa.


title: Luettelo Etelä-Korean lentoasemista

text: Tämä on luettelo Etelä-Korean lentoasemista.


title: Haihtumaton muisti

text: Haihtumaton muisti () on tietokonemuistia, joka ei kadota sisältöään virran katkaisun yhteydessä kuten haihtuva muisti.


title: Haihtumaton muisti

text: Haihtumatonta muistia ovat esimerkiksi lukumuisti (ROM)-piirit ja flash-muisti. Koska haihtumaton muisti ei kadota tietoa sitä voidaan käyttää tiedontallennusvälineenä.


title: Muistimoduuli

text:
Muistimoduuli tai "muistikampa" on tietokoneen komponentti, joka sisältää yhden tai useampia muistipiirejä piirilevyllä.
Muistilaajennukset ovat vaihdelleet laajalti alustakohtaisesti ennen JEDEC-standardeja.
Nykyisin tyypillisesti käytössä on DIMM-moduuleja.


title: Candian piiritys

text: Candian piiritys (joskus myös Iraklionin piiritys) oli Osmanien valtakunnan ja Venetsian tasavallan välinen taistelu Kreetalla sijaitsevan Candian kaupungin (nyk. Iraklion) omistuksesta. Piiritys alkoi 1. toukokuuta 1648 ja päättyi osmanien voittoon 27. syyskuuta 1669. Se kesti 21 vuotta ja on yksi historian pisimmistä piirityksistä.


title: Candian piiritys

text: Edellinen Venetsian–Turkin sota oli päätynyt osmanien voittoon ja Kyproksen siirtymiseen turkkilaishallinnon alle, vaikka katolisten muodostama pyhä liiga oli onnistunut päihittämään osmanilaivaston Lepannon meritaistelussa. Rauhansopimusta seurasi pitkä rauhan aika, jota tosin rikottiin Maltaa ja Kreetaa tukikohtanaan käyttäneiden johanniittojen ritarikunnan toimesta. Johanniitat harjoittivat vuosien ajan merirosvoutta ja kaapparitoimintaa Aigeianmerellä liikkuvaa osmanien kauppalaivastoa kohtaan. Sulttaanin suhtautuminen ryöstelyyn oli maltillista, kunnes vuonna 1644 malja kuitenkin ylittyi. Tuolloin johanniitat kaappasivat saattueen, joka oli viemässä Mekasta palaavia pyhiinvaeltajia takaisin. He myivät ryöstösaaliinsa Candiassa. Saaliiseen kuului myös osa sulttaani Ibrahim I:n haaremista. Sulttaani otti teon henkilökohtaisena loukkauksena ja vannoi kostavansa teon johanniitoille ja myös heitä suojeleville Kreetan venetsialaisille.


title: Candian piiritys

text: Sulttaani ja suurvisiiri Kemankeş Kara Mustafa pašša julistivat uuden sodan, mutta he eivät kohdistaneet sotatoimiaan ensisijaisesti Maltan ritareita vastaan, vaan ritareiden liittolaista Venetsiaa vastaan. Osmanit valitsivat tavoitteekseen Kreetan valtaamisen, sillä saaren omistaminen tarjosi heille keinon turvata kaupankäynti ja meriliikenne Egeanmerellä sekä itäisemmissä Välimeren osissa, joihin johanniittojen merirosvous ulottui. Kreetalaiset suhtautuivat osmanien hankkeeseen myötämielisesti, sillä Venetsian signorian valta oli koettu saarella vastenmielisenä.


title: Candian piiritys

text: Venetsialaisten vastarinta oli kuitenkin odotettua voimakkaampi. Taitavina merenkulkijoina he onnistuivat alkuun ajamaan osmanilaivaston ahtaalle, vaikka heidän laivastonsa olivat kooltaan pienempiä. Candian sotaa käytiin kiivaasti merellä ja se alkoi käydä molemmille osapuolille raskaaksi.


title: Candian piiritys

text: Kreetan valtaamisoperaatiota käynnistäessään osmanit käyttivät harhautuksena neuvokasta salajuonta. He varustivat sotaretkikunnan ja suuren saattueen, jonka päämääräksi nimettiin hyvissä ajoin Malta. Johanniitat uskoivat hyökkäyksen tulevan saarelleen ja kiihdyttivät sen varustamista. Kun saattue läheni Kreetaa se kääntyi kuitenkin kohti salaista kohdettaan. Sotaretkikunta nousi maihin Kreetan länsiosassa lähellä Chaniáa kesäkuussa 1645. He valtasivat kaupungin 54 päivää kestäneen piirityksen jälkeen, Kíssamoksen maaliskuussa 1646, Mylopótamosin syyskuussa ja Réthymnon marraskuussa. He ottivat lopulta koko Kreetan hallintaansa, lukuun ottamatta saaren keskellä pohjoisrannikolla sijaitsevaa pääkaupunkia Candiaa, joka pysyi venetsialaisten käsissä.


title: Candian piiritys

text: Osmanit eivät kiiruhtaneet Candian valtaamista, vaan he käyttivät keväästä 1648 kolme kuukautta valmisteluihin, aloittaen varsinaisen piirityksen 1. toukokuuta. Osmanien laivasto siirtyi Candian edustalle muodostamaan merisaarron ja pioneerit kaivoivat kaupungin ympärille rinnakkaisen juoksuhautaverkoston piirittäjien suojaksi. Myös kaupungin vedensaanti pyrittiin katkaisemaan. Tykistö pommitti kaupunkia ajoittain, mutta Candiaa suojasi vahva kaupunginmuuri. Siellä olleilla venetsialaisilla ei ollut aiettakaan antautua nopeasti, vaan he puolustivat sitä sinnikkäästi. Osmanijoukot saivat vahvistuksia eri puolilta valtakuntaa ja aloittivat piirityksen uudestaan useita kertoja vuosien varrella, mutta venetsialaiset pitivät pintansa.


title: Candian piiritys

text: Seuranneen yli kahdenkymmenen vuoden aikana Venetsia etsi liittolaisia, jotka voisivat auttaa piirityksen murtamisessa ja Candian vapauttamisessa. Avunpyyntöjä lähetettiin paaville ja monille eurooppalaisille valloille, mutta turhaan. Ajan henki oli Venetsiaa vastaan, sillä Candian piirittämisen alkamisvuonna 1648 päättyneestä Kolmikymmenvuotisesta sodasta toipuva Eurooppa oli toistaiseksi innoton aloittamaan uusia sotia.


title: Candian piiritys

text:
Sodassa seurasi hiljainen vaihe 1661-1665, mutta vuonna 1666 suurvisiiri Köprülü Fazıl Ahmet pašša käynnisti uuden hankkeen Candian lopulliseksi valtaamiseksi. Osmanit toivat saarella olevalle armeijalle vahvistuksia. Piirittäminen muuttui asemasodasta aggressiiviseksi. Candiaa pommitettiin raskaammin ja seuranneina vuosina sitä vastaan tehtiin lukuisia hyökkäyksiä.
Vuonna 1668 osmanit tarjosivat rauhaa Venetsialle. Heidän ehdotuksensa olisi jättänyt venetsialaisille puolet Kreetasta, mutta he kieltäytyivät, sillä Venetsia toivoi voittavansa koko sodan uusien liittolaisten avulla.


title: Candian piiritys

text: Viimeisinä kuukausina käydyt taistelut olivat kiivaita, raskaita ja kuluttavia. Kesäkuussa 1669 kaupunki sai viimein vahvistuksia liittolaisilta, sillä Ranskan Louis XIV:n lähettämä 31 aluksen ja 6000 miehen vahvuinen sotaretkikunta saapui Candian edustalle. Lisäksi heitä tuki 2000 miehen vahvuinen johanniitoista sekä paavin lähettämistä sotilaista muodostunut joukko. Tässä vaiheessa osmanit olivat jo vallanneet osia muureista ja kaupungista, jota ranskalaiset kuvailivat pahoin raunioituneeksi. He yrittivät murtaa piirityksen ja pärjäsivätkin alkuun hyvin, mutta heidän joukkonsa ajautui sekaannukseen tavoittaessaan osmaneiden monimutkaisen juoksuhautaverkoston. Osmanit käyttivät tilaisuutta hyväkseen ja käynnistivät onnistuneet vastahyökkäyksen. Ranskalaisia johtanut Beaufortin herttua Philippe de Montaut-Bénac sai surmansa osmaneiden yöllä tekemän iskun aikana. Ranskalaisilla näyttää olleen muutenkin epäonnea: osa heidän laivastonsa maavoimien tueksi tarkoittamasta tykkitulesta osui omiin. Tulituksen kerrotaan aiheuttaneen yhtä paljon tuhoa ranskalaisten riveissä kuin turkkilaistenkin. Lisäksi yksi aluksista, "Therese" räjähti jonkin onnettomuuden seurauksena. Räjähdys oli niin voimakas, että se vaurioitti viereisiä aluksia ja Vivonnen kreivi Louis Victor de Rochechouartin lippulaivan "Theresen" kerrotaan paiskautuneen paineaallon vuoksi kyljelleen niin, että sen köli kävi pinnalla.


title: Candian piiritys

text: Osmanit pitivät hyökkäystä yllä. Ranskalaiset menettivät viimein uskonsa menestymiseen puolustajien rivejä alkoivat harventamaan taistelujen lisäksi myös kulkutaudit. Noin 5200 jäljellä olevasta miehestä vain 3500 oli riittävässä kunnossa aluksille laivattaviksi, ja heistäkin 1500 oli todettu sairaiksi. Ranskalaiset vetäytyivät Kreetalta jättäen venetsialaiset jälleen yksin. Heidän komentajansa Francesco Morosini piti puolustuksen menestyksekästä jatkamista mahdottomana ja päätti antautua.


title: Candian piiritys

text: Yli 70 000 osmanin kerrotaan kuolleen yrittäessään vallata kaupungin muureja. Venetsialaisia puolustajia kuoli 29 000.


title: Candian piiritys

text: Candian piiritys jäi sodan ratkaisutaisteluksi. Menetettyään liittolaisensa ja todelliset mahdollisuudet jatkaa sodankäyntiä venetsialaiset aloittivat rauhanteon. Neuvotteluja käymään lähetettyä diplomaattia ohjeistettiin solmimaan rauhansopimus pikaisesti.


title: Candian piiritys

text: Kreetan siirtymisellä osmaneille oli seurauksia valtakunnassa voimassa olleille valta- ja talousrakenteille. Kreetasta tuli uusi kaupankäynnin keskus ja tukikohta sekä laivastolle että kauppalaivastolle. Aiemmin tässä asemassa vaurastunut Kypros menetti puolestaan merkitystään. Kyprosta oli aiemmin hallittu beylerbeylikkinä, mutta nyt siitä tuli suuramiraalin provinssi, jota virassa olevaa suuramiraalia edustava kenraalikuvernööri johti.


title: Candian piiritys

text: Piiritystaistelulla oli merkityksensä myös sodankäynnin kehittymiseen. Monien tutkijoiden mukaan ranskalainen sotilasarkkitehti Sébastien Le Prestre de Vauban oli kiinnostunut osmanien juoksuhautaverkostosta, josta hän sai tietoa ranskalaisten sotaretkikunnassa mukana olleilta. Vauban inspiroitui rinnakkaisten juoksuhautojen käyttämisestä ja rakensi sellaisia Maastrichtin piirityksen aikana vain muutama vuosi myöhemmin, joskin hänen rakennelmansa olivat lopulta paljon yksinkertaisemmat kuin osmanien.


title: Candian piiritys

text: Sodan aikana osmanit olivat velvoittaneet Välimeren Pohjois-Afrikan rannikon barbareski-kaappareita tukemaan laivasto-operaatioitaan ja lähettämään heille aluksia. Sodan päätyttyä barbareskeille jäi enemmän aluksia ja kokeneita miehistöjä kaapparitoiminnan harjoittamiseen, joita he käyttivät kristittyjen maiden kauppalaivastoja vastaan heikentäen näin myös kilpailevien johanniittojen kaapparitoimintaa. Tähän eurooppalaiset valtiot, jotka olivat vaihteeksi rauhassa keskenään, saattoivat kuitenkin vastata omilla laivastoillaan.


title: Candian piiritys

text: Candian piiritys jäi sotahistoriaan yhtenä pisimmistä piirityksistä. Vastaavantapainen Euroopan alueella käyty vuosikymmeniä kestänyt piiritystaistelu oli Ceutan piiritys Marokon ja Espanjan välillä 1694–1727.


title: Tetijiv

text:
Tetijiv (; ) on kaupunki ja piirikeskus Ukrainan Kiovan alueen Tetijivin piirissä, linnuntietä 135 kilometriä Kiovan keskustasta etelälounaaseen. Tetijivin väkiluvuksi arvioitiin 13 268 (2017).
Tetijiv mainitaan kirjallisissa lähteissä ensimmäisen kerran vuonna 1185, sai vuonna 1956 kaupunkityyppisen taajaman ja vuonna 1968 kaupungin aseman.


title: Air Incheon

text: Air Incheon (; IATA: KJ, ICAO: IAH, kutsukoodi: AIR INCHEON) on eteläkorealainen rahtilentoyhtiö. Se lentää reittilentoja Soulin Incheonin kansainväliseltä lentoasemalta kuuteen kohteeseen Kiinassa, Japanissa ja Venäjällä.


title: Air Incheon

text: Air Incheonin reittikohteet lokakuussa 2017:


title: Air Incheon

text: Lokakuussa 2017:


title: Enid Bagnold

text: Enid Algerine Bagnold CBE ['iːnɪd 'bægnold] (27. lokakuuta 1889 Rochester, Kent – 31. maaliskuuta 1981 Rottingdean, East Sussex) oli brittiläinen kirjailija, jonka tuotantoon kuuluu runoja, romaaneja ja näytelmiä. Hänen tunnetuin teoksensa on kilparatsastajatytöstä kertova "National Velvet" (1935). Sen pohjalta on tehty vuoden 1944 elokuva "Yli esteitten", jossa pääosaa näyttelee nuori Elizabeth Taylor, sekä vuoden 1978 elokuva "Yli esteiden", pääosassa Tatum O’Neal.


title: Enid Bagnold

text: Bagnoldin teoksista on suomennettu romaanit "Elämän ovi" (The Squire, Karisto 1939) ja "Rakastettu – kadehdittu" (The Loved and Envied, Otava 1953)


title: Enid Bagnold

text: Kolmas Suomessakin nähty Bagnoldin tekstiin pohjautuva elokuva on "Kotiopettajattaren salaisuus" (The Chalk Garden, 1963).


title: Enid Bagnold

text: Everstin tyttäreksi syntynyt Enid Bagnold vietti varhaislapsuutensa Jamaikalla mutta kävi koulunsa Englannissa. Jo nuorena hän muutti pois vanhempiensa luota asumaan Lontoon Chelsean kaupunginosaan, jossa hän opiskeli taidetta Walter Sickertin johdolla ja seurusteli irlantilaisen kirjailija-toimittaja Frank Harrisin kanssa, joka oli myös hänen työnantajansa. Heidän ystäväpiiriinsä kuuluivat kuvanveistäjä Henri Gaudier-Brzeska, kirjailijapari Katherine Mansfield ja John Middleton Murry ja kuvataiteilija-kirjailija Claud Lovat Fraser. Vuonna 1920 Bagnold avioitui Reuters-uutistoimiston johtajan Roderick Jonesin kanssa. He ostivat talon Rottingdeanista läheltä Brightonia ja saivat neljä lasta.


title: Stavyštšen piiri

text: Stavyštšen piiri (, ) on yksi Ukrainan Kiovan alueen hallinnollisista piireistä. Piirin väkiluvuksi arvioitiin 22 133 (1.1.2017)


title: Stavyštšen piiri

text: Piirin hallintokeskus on Stavyštšen kaupunkityyppinen taajama (Ставище, 6 534 as.). Se sijaitsee linnuntietä 121 ja maanteitse 139 kilometriä Kiovan keskustasta etelään.


title: Luettelo norjalaisista kirjailijoista

text: Tämä on luettelo norjalaisista kirjailijoista syntymävuoden mukaisessa järjestyksessä. Vuosisata viittaa merkittävimpien teosten julkaisuajankohtaan.


title: Erik Fosnes Hansen

text: Erik Fosnes Hansen (s. 6. kesäkuuta 1965 New York, Yhdysvallat) on norjalainen kirjailija.


title: Erik Fosnes Hansen

text: Hansen on syntynyt New Yorkissa ja julkaisi esikoisteoksen "Falketårnet". 20-vuotiaana. Hänen tunnetuin teoksensa on hänen toinen romaaninsa "Viimeiseen soittoon", joka itsenäisissä mutta koko ajan tiiviimmin toisiinsa liittyvissä seuraa yksittäisten muusikoiden elämää, joiden ura ja elämä päättyy "Titanicilla". Kirja on käännetty ainakin kolmellekymmenelle kielelle. Sen tarinaa jatkaa "Kertomuksia suojeluksesta. 1, Yö".


title: Erik Fosnes Hansen

text: Hansen on julkaissut myös runoja ja osallistuu aktiivisesti kulttuurikeskusteluihin.


title: Erik Fosnes Hansen

text: Hansen on Norjan akatemian jäsen. Fosnes Hansen on saanut Kirjanorjan seuran kirjallisuuspalkinnon vuonna 1990.


title: Erik Fosnes Hansen

text: Hansen sai norjalaisessa lehdistössä huomiota heitettyään paperilla Edistyspuolueen norjalaisella radiokanavalla NRK P2:lla käydyn kiivaan kesksutelun aikana.


title: Cassoulet

text: Cassoulet on toulouselainen ruoka. Se on papupata, jonka pääraaka-aineet ovat valkoiset pavut, siankylki, yrttinippu ja valkosipuli.


title: Georgie Fame

text: Georgie Fame (alun perin Clive Powell, s. 26. kesäkuuta 1943 Leigh, Lancashire) on brittiläinen rhythm and blues- ja jazzlaulaja sekä kosketinsoittaja, joka sai 1960-luvun puolivälissä kolme levymyyntilistojen ykköstilaa hiteillään ”Yeh, Yeh” (1964), ”Get Away” (1966) ja ”The Ballad of Bonnie and Clyde” (1967).


title: Georgie Fame

text: Clive Powell aloitti pianotunnit seitsemän vuoden iässä ja tuli laulajana tunnetuksi jo varhaisteininä. 16-vuotiaana hän sai managerikseen Larry Parnesin, joka vaati häntä ottamaan käyttöön keksimänsä taiteilijanimen Georgie Fame. Hän sai paikan kosketinsoittajana Billy Furyn taustayhtyeessä, mutta kun solistin ja yhtyeen tiet erosivat, Fame nousi laulusolistiksi ja kokoonpanoa alettiin markkinoida nimellä Georgie Fame and the Blue Flames. Sen esikoisalbumi, live-äänitys "Rhythm And Blues at the Flamingo" ei menestynyt, mutta toinen albumi "Fame at Last" nousi LP-myyntitilaston 15. tilalle ja yhtye pääsi esiintymään television "Ready Steady Go!" -ohjelmassa.


title: Georgie Fame

text: Georgie Famen manageriksi vaihtui nuori Ronan O’Rahilly, jolla oli oma klubi ja joka oli toiminut lyhyen aikaa The Rolling Stonesin managerina ennen Andrew Oldhamia. Kun Georgie Fame ja muut hänet suojattinsa eivät saaneet radiosoittoa BBC:n kanavilla, O’Rahilly perusti oman radioaseman, josta tuli legendaarinen merirosvoradio Radio Caroline.


title: Georgie Fame

text: 1970-luvun alussa Georgie Fame työskenteli entisen The Animals -yhtyeen jäsenen Alan Pricen kanssa, ja he saivat hitin kappaleestaan ”Rosetta”. Fame on jatkanut esiintymisiä tähän päivään asti ja toiminut muun muassa Van Morrisonin tuottajana ja yhtyeen jäsenenä sekä Bill Wymanin Rhythm Kings -yhtyeessä. Fame on tehnyt yhteistyötä myös Count Basien, Eric Claptonin, Muddy Watersin ja Joan Armatradingin kanssa.


title: Luettelo mikroprosessoreista

text: Tämä on luettelo mikroprosessoreista.Tuotteita jatkanut myös Freescale Semiconductor.


title: Achanaltin rautatieasema

text: Achanaltin rautatieasema () on rautatieasema Achanaltin kylässä Ylämaan hallintoalueella, Skotlannissa. Se sijaitsee Kyle of Lochalshin radan varrella.


title: Achanaltin rautatieasema

text: Asema avattiin 19. elokuuta 1870. Sitä käytti 312 matkustajaa kaudella 2015–2016.


title: Just-in-time-oppiminen

text: Just-in-time-oppimisessa tietoa ja taitoa opitaan sitä mukaa kuin sitä tarvitaan eteentulevan ongelman ratkaisemiseen ts. oppiminen pyritään sijoittamaan ongelmanratkaisun yhteyteen. Nykyaikana on mahdollista hakea tietoa juuri silloin kun sitä tarvitaan, jolloin oppiminen muuttuu "just in time" -oppimiseksi. Just-in-time-oppimiseen voi sisältyä seuraavia vaiheita:


title: Luettelo mikrokontrollereista

text:
Tämä on luettelo mikrokontrollereista.
ELAN Microelectronics Corporation is an IC designer and provider of 8-bit microcontrollers and PC Peripheral ICs. Headquartered in Hsinchu Science Park, the Silicon Valley of Taiwan, ELAN's microcontroller product range includes the following:These are clones of the 12- and 14-bit Microchip PIC line of processors, but with a 13-bit instruction word.Until 2004, these µCs were developed and marketed by Motorola, whose semiconductor division was spun off to establish Freescale.See Spansion
Infineon offers microcontrollers for the automotive, industrial and multimarket industry. DAVE3, a component based auto code generation free tool, provides faster development of complex embedded projects."→ See main article"
Microchip produces microcontrollers with three very different architectures:


title: Luettelo mikrokontrollereista

text: 8-bit (8-bit data bus) PICmicro, with a single accumulator (8 bits):


title: Luettelo mikrokontrollereista

text: 16-bit (16-bit data bus) microcontrollers, with 16 general-purpose registers (each 16-bit)


title: Luettelo mikrokontrollereista

text:
32-bit (32-bit data bus) microcontrollers:
Renesas is a joint venture comprising the semiconductor businesses of Hitachi, Mitsubishi Electric and NEC Electronics, creating the largest microcontroller manufacturer in the world.Rockwell semiconductors (now called Conexant) created a line of 6502 based microcontrollers that were used with their telecom (modem) chips. Most of their microcontrollers were packaged in a QIP package.Manufactures a line of 8-bit 8051-compatible microcontrollers, notable for high speeds (50–100 MIPS) and large memories in relatively small package sizes. A free IDE is available that supports the USB-connected ToolStick line of modular prototyping boards. These microcontrollers were originally developed by Cygnal. In 2012, the company introduced ARM-based mixed-signal MCUs with very low power and USB options, supported by free Eclipse-based tools. The company acquired Energy Micro in 2013 and now offers a number of ARM-based 32-bit microcontrollers.


title: Luettelo mikrokontrollereista

text:
Microcontrollers acquired from Fujitsu:
"Zilog's (primary) microcontroller families, in chronological order:"


title: Xiaomi Redmi Note

text: Xiaomi Redmi Note on Xiaomin 20. maaliskuuta 2014 julkaisema älypuhelin, jossa on esiasennettuna Android 4.4.2 "KitKat" -käyttöjärjestelmä Xiaomin MIUI-käyttöliittymällä.


title: Xiaomi Redmi Note

text: Xiaomi Redmi Note -älypuhelimessa on 5,5-tuumainen näyttö HD-resoluutiolla.


title: Xiaomi Redmi Note

text: Laitteesta löytyy MediaTek MTK6592-prosessori. Laitteessa on 1 Gigatavu RAM-muistia ja 8 Gigatavua sisäistä muistia. Puhelimen muisti on laajennettavissa enintään 32 Gigatavun microSD-kortilla.


title: Xiaomi Redmi Note

text: Laitteessa on 13 Megapikselin takakamera. Etukameran tarkkuus on puolestaan 5 Megapikseliä.


title: Xiaomi Redmi Note

text: Videokuvaus voidaan tehdä 1080p (Full HD) -resoluutioilla 30fps.


title: Xiaomi Redmi Note

text: Julkaisuhetkellä laitteessa oli esiasennettuna Android 4.4.2 "KitKat" Xiaomin MIUI-käyttöliittymällä.


Xiaomi Redmi Note


title: Alumiinijodidi

text: Alumiinijodidi (AlI) on alumiinin ja jodin muodostama epäorgaaninen yhdiste. Yhdistettä voidaan käyttää katalyyttinä ja reagenssina orgaanisen kemian synteeseissä.


title: Alumiinijodidi

text: Huoneenlämpötilassa alumiinijodidi on väritöntä kiteistä ainetta. Usein yhdiste on ruskehtavaa vapaan jodin vuoksi. Kidevedettömän yhdisteen lisäksi tunnetaan myös kidevedelliset heksahydraatti (AlI·6HO) ja pentadekahydraatti (AlI·15HO). Alumiinijodidi reagoi veden kanssa. Aine liukenee muun muassa etanoliin, dietyylieetteriin ja hiilidisulfidiin. Alumiinijodidi esiintyy kiinteänä ja kaasumaisena dimeerisenä yhdisteenä.


title: Alumiinijodidi

text: Alumiinijodidia valmistetaan jodin ja alumiinin välisellä reaktiolla. Reaktion käynnistämiseksi seokseen lisätään pieni määrä vettä. Toinen tapa on metallisen alumiinin tai alumiinihydroksidin ja vetyjodidin välinen reaktio.


title: Alumiinijodidi

text: Alumiinijodidia voidaan käyttää katalyyttinä ja reagenssina orgaanisen kemian synteeseissä. Sitä käytetään muun muassa hapen ja typen tai rikin välisten sidosten hajottamiseen, epoksidien hajottamiseen, alkoholien jodaamiseen sekä tyydyttymättömien hiilivetyjen jodaamiseen.


title: Selma Savolainen

text:
Selma Savolainen (s. 29. marraskuuta 1993 Helsinki) on suomalainen laulaja, säveltäjä ja sanoittaja.
Savolainen aloitti klassisen pianonsoiton opinnot viisivuotiaana. Laulun opiskelun hän aloitti Helsingin Pop & Jazz Konservatoriossa Sanni Orasmaan yksityisoppilaana vuonna 2011. Vuonna 2013 Savolainen valmistui ylioppilaaksi Sibelius-lukiosta ja aloitti samana vuonna opinnot Sibelius-Akatemian jazzin aineryhmässä. Sibelius-Akatemiassa hän on opiskellut laulua muun muassa Jenny Robsonin, Aija Puurtisen, Jukkis Uotilan ja Jussi Kannasteen johdolla.


title: Selma Savolainen

text: Vuonna 2016 Savolainen valittiin toisena suomalaisena Betty Carter's Jazz Ahead-residenssiin, joka järjestetään Kennedy Centerissä, Washington D.C.:ssä. Kaksiviikkoinen residenssi on tarkoitettu esiintyville säveltäjille, ja residenssin aikana Savolainen konsertoi muun muassa New Yorkin Apollo-teatterissa. 2016 Betty Carter's Jazz Aheadin taiteellisena johtajana toimi pianisti Jason Moran, ja opettajakunnassa vaikuttivat muun muassa Eric Harland, Carmen Lundy, J.D. Allen ja Eric Revis.


title: Selma Savolainen

text: Selma Savolainen on esiintynyt lukuisten eri kokoonpanojen kanssa televisiossa, radiossa ja eri festivaaleilla niin solistina kuin rivimiehenä. Hänet on voinut nähdä muun muassa NYKY Ensemblen, Varsan, Honey B and the T-Bonesin ja Signen riveissä. Vuodesta 2015 Savolainen on luotsannut omalla nimellään kulkevaa kvartettia, jossa soittavat Artturi Rönkä, Joonas Tuuri ja Jesse Ojajärvi. Savolainen konsertoi aktiivisesti Pohjoismaissa ja muun muassa Pariisissa, missä hän vietti lukuvuoden 2016-2017 Pariisin konservatorion jazzosastolla.


title: Selma Savolainen

text: Selma Savolainen on vuonna 2009 edesmenneen pianisti-säveltäjä Jarmo Savolaisen sekä Helsingin Kaupunginteatterissa työskentelevän tanssija-näyttelijä Helena Haarasen tytär.


title: Pesäpallon kärkilyöntikuninkaalliset

text: Pesäpallon SM-sarjassa ja Superpesiksessä on valittu on valittu parhaat kärkilyöjät vuodesta 1977 lähtien. Pääsääntöisesti voittaja on ollut runkosarjassa eniten kärkilyöntejä lyönyt pelaaja.


title: Pesäpallon kärkilyöntikuninkaalliset

text: Miesten palkinnon ovat useimmiten voittaneet Kalevi Luoma ja Jani Komulainen (viisi kertaa) ja naisten palkinnon Päivi Lähteenmäki (neljä kertaa).


title: Suleiman pašša

text: Suleiman pašša voi tarkoittaa ainakin seuraavia henkilöitä:


title: Jasherin kirja

text: Jasherin kirja on alunperin mahdollisesti vuonna 1552 mutta kuitenkin todennäköisemmin 1625 ilmestynyt midras eli juutalaista opetusta sisältävä kirja. Vuoden 1840 englanninkielisessä käännöksessä sen esitettiin virheellisesti olevan sama kuin muinainen kadonnut "Oikeamielisen kirja", johon viitataan Joosuan kirjassa ja Toinen Samuelin kirjassa. Kirjassa itsessään ei näin väitetä. Kyseessä ei myöskään ole sama teos kuin vuonna 1751 julkaistu Jasherin kirja, jonka myös väitettiin olevan alkuperäinen mutta joka paljastui ilmestyttyään väärennökseksi.


title: Jasherin kirja

text: Vanhin tunnettu versio versio Jasherin kirjasta on painettu vuonna 1625 Venetsiassa. Sen johdannossa viitataan aiempaan Napolissa painettuun laitokseen, josta tosin ei ole olemassa mainintaa muualla. Vuoden 1652 käsikirjoitusta pidettiin heti tuoreeltaan väärennöksenä ja johdannossa esitettyä tarinaa alkuperästä, eli että kirja olisi alunperin löydetty Rooman rauniosta vuonna 70, ainakin liioiteltuna.


title: Jasherin kirja

text: Kirja sisältää raamatullisen historian maailman luomisesta aina Tuomarien kirjan tapahtumiin. Kirjassa käytetyt paikannimet ovat kuitenkin tuoreempia ja teksti etenkin 10. luvussa noudattaa 900-luvun jälkeen rabiinisessa kirjallisuudessa käytettyjä nimityksiä.


title: Jasherin kirja

text: Ensimmäisen englanninkielisen käännöksen Jasherin kirjasta julkaisivat Mordecai Manuel Noah ja A.S.Gould vuonna 1840. Kääntäjä Moses Samuel uskoi itse, että kyseessä on Vanhassa Testamentissa mainittu ja sittemmin kadonnut teos. Käännöstä markkinoitaessa väitettiin, että kyseinen teos on mainittu historioitsija Josefuksen tekstissä. Näin ei todellisuudessa ole vaan viittaus koskee Joosuan kirjaa.


title: Jasherin kirja

text: Joseph Smith, Myöhempien aikojen pyhien liikkeen perustaja piti Jasherin kirjaa aitona. Smithin ns. Innoitettu raamatunkäännös sisältää kohtia, jotka ovat yhteneviä Jasherin kirjan kanssa. Nykyään mormonismin pääsuuntaus eli Myöhempien aikojen pyhien Jeesuksen Kristuksen kirkko tunnustaa käännöksen innoitetuksi mutta pitää lisäyksiä selittävinä. Myöskään Jasherin kirjaa ei pääsuuntauksessa pidetä aitona.


title: Sybille Bedford

text: Sybille Bedford OBE (o.s. "Sybille Aleid Elsa von Schoenebeck", 16. maaliskuuta 1911 Charlottenburg, Saksa – 17. helmikuuta 2006 Lontoo) oli saksalaissyntyinen brittiläinen kirjailija, kirjallisuustoimittaja ja elämäkerturi. Hän kirjoitti muun muassa ystävänsä Aldous Huxleyn elämäkerran (1973). Suhteellisen tuntematonta Bedfordia kutsutaan joskus ”kirjailijoiden kirjailijaksi”.


title: Sybille Bedford

text: Yläluokkaisen saksalaisparonin ja entisen upseerin sekä saksanjuutalaista syntyperää olleen englantilaisäidin tytär eli elämänsä Välimeren maissa, Yhdysvalloissa kunnes asettui Lontooseen ja sen kirjallisiin boheemipiireihin. Isä kuoli kun Sybille oli 14-vuotias, minkä jälkeen äiti asui lapsineen Italian ja Ranskan Rivieralla sekä Lontoossa. Sanary-sur-Merissä he tutustuivat Thomas Manniin, Bertolt Brechtiin ja Aldous Huxleyyn, josta tuli vaimonsa kanssa Sybillen tärkeimpiä kannustajia kirjallisella uralla. Toisen maailmansodan vuosina Huxleyt auttoivat juutalaisen, Saksan passilla Ranskassa oleskelevan Bedfordin pakenemaan Yhdysvaltoihin naittamalla hänet kulissiavioliittoon toisen homoseksuaalin (Bedford itse oli lesbo), brittiläisen herra Bedfordin kanssa. Avioliitto ei kestänyt, mutta Sybille piti näin saadun sukunimen.


title: Sybille Bedford

text: Monta kieltä puhuva Sybille Bedford valitsi kirjailijakielekseen englannin. Hänen koko tuotanto on hyvin elämäkerrallista niin, että hänen vuotta ennen kuolemaansa julkaisema muistelmateoksensa "Quicksands" (2005) saattoi tuntua hänen tuotantoaan tuntevista kertaukselta. Hänen esikoisromaaninsa "Legacy" (1956) kertoi saksalaisaatelistosta ennen ensimmäistä maailmansotaa. Bedfordin tunnetuimpiin töihin kuuluu hänen nuoruusvuosiensa tragedioihin pureutuva "Jigsaw: An Unsentimental Education" (1989), joka sai Booker-palkintoehdokkuuden. Siinä hänen äitinsä tulee riippuvaiseksi morfiinista, jota tyttö saa tehtäväkseen anella vastahakoisilta apteekkareilta.


title: Sybille Bedford

text: Vuonna 1993 Sybille Bedford oli ensimmäinen Englannin Pen-klubin uuden kirjallisuuspalkinnon Golden Pen Award vastaanottaja. Palkinto jaetaan vuosittain elämäntyöstä, ja myöhempiä palkittuja ovat olleet muiden muassa Iris Murdoch, Harold Pinter ja Salman Rushdie.


title: Seija Helander

text: Seija Helander (ent. Vilén, s. 27. maaliskuuta 1970 Asikkala) on suomalainen kirjailija ja kulttuurituottaja Espoosta. Helander vietti lapsuutensa Iso-Äiniön kylässä Asikkalassa. Hän muutti Helsinkiin vuonna 1988 liityttyään Hare Krishna -liikkeeseen, josta erosi vuonna 2004. Autofiktiivisessä esikoisromaanissaan "Mangopuun alla" Helander kertoo vuosistaan liikkeen parissa ja siitä, millaista on lähteä uskonnollisesta yhteisöstä. Vuosina 1988-2004 Helander ehti asua useita vuosia ulkomailla: Intiassa, Tanskassa ja Kanadassa.


title: Seija Helander

text: Helanderin vuonna 2012 ilmestynyt romaani "Pohjan akka" sai jatkoa vuonna 2017 runokokoelmasta "Pohjan akan runoja". Romaani ja runot liikkuvat Kalevalan mystisessä maailmassa ja muistisairaan mielessä. Lastenkirjailijana Helander debytoi vuonna 2017 satukirjalla "Tauno ja Nelli evakkomatkalla", jonka on kuvittanut espoolainen Anne Stolt. Teos on uuden lastenkirjasarjan ensimmäinen osa. "Tauno ja Nelli" -kirja sekä siihen liittyvä lasten laulukiertue vanhainkodeissa ovat osa Suomi 100 -juhlavuoden ohjelmaa.


title: Seija Helander

text: Helander valmistui sairaanhoitajaksi vuonna 2008 ja on sittemmin opiskellut Helsingin yliopistossa yleistä kirjallisuustiedettä, vanhenemisen tutkimusta, espanjaa ja teologiaa. Hän on työskennellyt mm. vapaana toimittajana ja Greenpeacen feissarina. Ennen päätoimiseksi kulttuuriyrittäjäksi siirtymistään Helander ehti toimia kymmenisen vuotta sairaanhoitajana dementiatyön ja gastrokirurgisen erikoissairaanhoidon puolella.


title: Seija Helander

text: Helander toimii aktiivisesti taiteen saavutettavuuden edistämiseksi. Vuoden 2017 alussa perustettu toiminimi Kulttuuripalvelu Helander tuottaa monipuolisia sanataidepalveluita, esimerkiksi muistisairaille suunnattua kulttuuritarjontaa ja sekä yritysten toimintaa tukevaa kirjallisuutta. Helander on myös mm. sanataidepalveluita tarjoavan kirjailijayhteisö Kirjaimiston jäsen.


title: Seija Helander

text: Vuoden 2012 kunnallisvaaleissa Helander pääsi ehdolle Espoon Vihreiden listalla ja sai 80 ääntä. Hän on Suomen Kirjailijaliiton, Helsingin kirjailijoiden sekä Espoon kirjailijoiden jäsen. Syksyllä 2017 Helander valittiin EU-rahoitteisen Hyvinvoinnin Välitystoimisto -hankkeen pohjalta perustettuun kehittämisryhmään, jonka tarkoituksena on perustaa Suomeen valtakunnallinen osallistavan taiteen välitystoimisto.


title: Seija Helander

text: Helanderilla on kaksi täysi-ikäistä lasta ensimmäisestä liitostaan intialaisen miehen kanssa. Vuosina 2008-2011 Helander oli rekisteröidyssä parisuhteessa toimittaja-kriitikko Anna Kortesalmen kanssa, ja parilla on yhteinen poika. Vuonna 2016 Helander avioitui urheiluperheiden mentori Kari ”Coach Kari” Helanderin kanssa. Pariskunta on julkaissut kirjoja myös yhdessä, "Onnellinen urheilija. Lapsen kasvu urheilijaksi" ja "Kotikenttäetu. Kirja urheiluperheiden vanhemmille".


title: Arne Helander

text: Arne Vilhelm Benjamin Helander (21. lokakuuta 1901 Kurkijoki – 8. kesäkuuta 1994 Helsinki) oli suomalainen arkkitehti.


title: Arne Helander

text: Helander kirjoitti ylioppilaaksi vuonna 1919 Helsingin Suomalaisesta Yhteiskoulusta ja valmistui 1925 arkkitehdiksi Teknillisestä korkeakoulusta. Hänen enonsa oli arkkitehti, professori Armas Lindgren, jonka toimistossa hän harjoitteli opiskeluaikanaan.


title: Arne Helander

text: Hän kuului arkkitehtisukupolveen, joka sai klassisen koulutuksen, koki funktionalismin läpimurron ja oli mukana sodanjälkeisesn Suomen jälleenrakentamisessa.


title: Arne Helander

text: Valmistuttuaan arkkitehdiksi hän työskenteli 1925–1928 Puolustusministeriössä, missä hän suunnitteli muun muassa lentoasemia ja upseerien asuintaloja. Tämän jälkeen hän työskenteli P. E. Blomstedtin toimistossa, jossa hän muun muassa osallistui entisen Liittopankin ja Helsingin suomalaisen säästöpankin liiketalojen suunnitteluun.


title: Arne Helander

text: Hän osallistui 1920-luvun lopulla ja 1930-luvulla moniin arkkitehtikilpailuihin Georg Jägerroosin kanssa.


title: Arne Helander

text: Työskenneltyään arkkitehti Bertel Liljequistin yhtiökumppanina 1930- ja 1940-luvuilla hän perusti oman arkkitehtitoimiston 1948 ja työskenteli siellä 1970-luvulle asti.


title: Arne Helander

text: Helander keskittyi tehtaiden ja niiden asuntoalueiden suunnitteluun. Hän vastasi Kymi-yhtiön rakennussuunnittelusta, jolloin hän suunnitteli Voikkaan paperitehtaan ja Kuusankoski Oy:n teollisuusympäristöjen rakennuksia.


title: Arne Helander

text: Liljequistin kanssa työskennellessään hän oli mukana muun muassa Paavalinkirkon ja Helsingin kaupungin teurastamon suunnittelussa. Hän suunnitteli lisäksi 1950-luvulla kerrostaloja Helsingin Roihuvuoreen ja Herttoniemeen.


title: Arne Helander

text: Hän asui Kulosaaressa, joka oli itsenäinen kunta vuoden 1946 alussa tapahtuneeseen alueliitokseen saakka. Hän omistautui Kulosaaren kunnan luottamustehtäville ja oli Kulosaaren rakennustarkastajana. Hän myös osallistui Kulosaaren seurakunnan työhön sekä arkkitehtina että luottamustehtävissä.


title: Arne Helander

text: Hänet on haudattu Kulosaaren hautausmaalle.


title: Valle Latina

text: Valle Latina on Italiassa sijaitseva maantieteellinen ja historiallinen alue, joka ulottuu Rooman eteläpuolelta Cassinoon. Se vastaa antiikin Rooman Latiumin itäistä osaa. Laakson tärkeimpiä kaupunkeja ovat Frosinone, Cassino, Sora, Anagni ja Alatri.


title: Hyvää syntymäpäivää – 18 hittiä

text: Hyvää syntymäpäivää – 18 hittiä on raisiolaisen SIG:n kokoelma-albumi, joka julkaistiin kesällä 1995 levymerkillä AMT.


title: Mackenzie Davis

text: Mackenzie Davis (s. 1. huhtikuuta 1987 Vancouver, Brittiläinen Kolumbia) on kanadalainen näyttelijä. Vuodesta 2014 lähtien hän on esittänyt Cameron Howea televisiosarjassa "Halt and Catch Fire".


title: Clive Bell

text: Arthur "Clive" Heward Bell (16. syyskuuta 1881 East Shefford, Berkshire – 18. syyskuuta 1964 Lontoo) oli brittiläinen taidekriitikko ja teoreetikko ja Bloomsburyn ryhmän jäsen. Hänet tunnetaan etenkin formalismin määritelmästään.


title: Clive Bell

text: Clive Bell oli nelilapsisen insinööriperheen toiseksi nuorin. Hänen isänsä vaurastui sukunsa hiilikaivosten avulla. Clive Bell opiskeli Marlborough Collegessa ja Cambridgen yliopiston Trinity Collegessa, jossa hänen pääaineensa oli historia. Hän sai stipendin Pariisiin, jossa hän kiinnostui kuvataiteesta ja sen teoriasta. Palattuaan Englantiin hän muutti Lontooseen ja avioitui Virginia Woolfin sisaren Vanessa Stephenin kanssa 1907. Avioliitto oli molemminpuolisen uskottomuuden vaivaama. Heidän kahdesta pojastaan Julianista ja Quentinistä tuli molemmista kirjailijoita, tytärpuolesta kuvataiteilija Angelica Garnett. Angelica sai vasta aikuisena kuulla, että hänen biologinen isänsä ei olekaan Clive Bell vaan taidemaalari Duncan Grant. Julian Bell kuoli 29-vuotiaana ollessaan ambulanssinkuljettajana Espanjan sisällissodassa.


title: Clive Bell

text: Clive Bell kehitteli kuvataiteen formalismin teoriaa yhdessä Roger Fryn kanssa. He molemmat saivat innoituksensa ranskalaisesta nykytaiteesta. Teoria julkaistiin ensi kerran vuoden 1914 kirjassa "Art".


title: VHV

text:
VHV on suuri saksalainen rahoituspalvelujen tarjoaja, jonka pääkonttori sijaitsee Hannoverissa. VHV on yksi neljästä suuresta saksalaisesta autovakuutusyhtiöstä. Lisäksi VHV on yksi Saksan 20 suurimmista vakuutusyhtiöistä. Ydinyritykset perustettiin vuosina 1875 ja 1919. Vuonna 2006 VHV osti Wave Management AG: n. Vuonna 2009 uuden yrityksen pääkonttori valmistui Hannoverissa. Yhtiö työllistää noin 3 100 henkilöä. Vuodesta 2003 lähtien Uwe Reuter on ollut hallituksen puheenjohtaja. VHV on noussut merkittävien hankkeiden, kuten Elbphilharmonien, vakuutuksenantajaksi.
Vuonna 2017 aloitettiin yrityksen historian suurin digitointiprojekti.


title: Philip Swift

text: Philip Swift on "Pirates of the Caribbean" -elokuvassa: esiintyvä hahmo.


title: Henry Turner

text: Henry Turner on fiktiivinen hahmo Pirates of the Caribbean -elokuvasarjassa. Hän esiintyy elokuvasarjan viidennessä elokuvassa , jossa häntä näyttelee Brenton Thwaites.


title: Domeykos

text: Domeykos on sukupuuttoon kuollut luukalojen suku, joka eli myöhäisjurakauden Oxford-vaiheella. Se on nimetty puolalaisen geologi Ignacy Domeykin mukaan.


title: Caeleb Dressel

text: Caeleb Remel Dressel (s. 16. elokuuta 1996 Green Cove Springs, Florida) on yhdysvaltalainen uimari, joka on erikoistunut lyhyille matkoille. Dressel on kaksinkertainen olympiavoittaja, seitsemänkertainen pitkän ja kuusinkertainen lyhyen radan maailmanmestari.


title: Roger Fry

text: Roger Eliot Fry (14. joulukuuta 1866 Lontoo – 9. syyskuuta 1934 Lontoo) oli brittiläinen taidemaalari ja -kriitikko ja Bloomsburyn ryhmän jäsen. Yhdessä Clive Bellin kanssa hän kehitti formalismin teorian. Hän antoi myös nimen postimpressionismille ja oli keskeinen hahmo modernin taiteen tunnetuksi tekemisessä Britanniassa.


title: Roger Fry

text: Roger Fry syntyi varakkaaseen kveekariperheeseen. Hänen isänsä oli tuomari Edward Fry. Roger-poika opiskeli Clifton Collegessa ja Cambridgen yliopiston King’s Collegessa, koulu- ja opiskelijatovereinaan muun muassa John Ellis McTaggart ja Goldsworthy Lowes Dickinson. Fryn tarkoituksena oli opiskella luonnontieteitä, mutta hän kiinnostuikin kuvataiteista ja opiskeli alaa myös Italiassa. Vuonna 1899 hän julkaisi ensimmäisen kirjansa, joka käsitteli Giovanni Belliniä. Vuonna 1906 Fry sai tutustua Paul Cézannen taiteeseen, mikä mullisti hänen käsityksiään ja johti hänet modernin taiteen tutkijaksi ja teoreetikoksi. Hän julkaisi tekstejä Cézannen, Paul Gauguinin, Henri Matissen ja Vincent van Goghin taiteesta ja järjesti vuonna 1910 Lontoossa brittiläisten taidemakuun merkittävästi vaikuttaneen ranskalaisen taiteen näyttelyn "Manet and the Post-Impressionists". Vuonna 1913 Fry perusti William Morrisin Arts and Crafts -liikkeestä innoitusta saaneen Omega Workshop -taiteilijaryhmän.


title: Roger Fry

text: Virginia Woolf kirjoitti Frystä vuonna 1940 julkaissun elämäkerran "Roger Fry: A Biography".


title: Roger Fry

text: Vuonna 1896 Fry avioitui taiteilija Helen Coomben kanssa, joka kuitenkin sairastui pian psyykkisesti ja joutui loppuiäkseen mielisairaalaan. Roger Fry kasvatti kaksi lastaan sisarensa Joan Fryn auttamana. Clive Bellin ja tämän vaimon Vanessan kautta Roger Fry pääsi Bloomsburyn ryhmän jäseneksi. Vanessa Bellin sisar Virginia Woolf kirjoitti Frystä myöhemmin, että tällä oli ”enemmän kokemusta ja viisautta kuin meillä muilla ryhmän jäsenillä yhteensä”. Roger Fryllä oli suhde muun muassa Vanessa Bellin ja muiden naistaiteilijoiden kanssa kunnes vuodesta 1926 hänen kumppanikseen vakiintui Boris Anrepin entinen vaimo Helen Maitland.


title: Cheongju

text: Cheongju on Pohjois-Chungcheongin maakunnan pääkaupunki Etelä-Koreassa.


title: Cheongju

text: Vuonna 2010 kaupungissa oli 666 924. asukasta. Cheongju alkoi kasvaa nopeasti vuonna 1970, kun sieltä vedettiin moottoritie Souliin.


title: Cheongju

text: Kaupungissa on kansainvälinen lentoasema.


title: As (sävel)

text: As eli A♭ on solfeesin yhdeksäs puolisävelaskel. Se sijaitsee G:n ja A:n välissä, joten se ja gis ovat enharmonisia.


title: As (sävel)

text: Mikäli keski-C:n asteikon A:n tasaviritykseksi oletetaan 440 Hz, on silloin A♭:n taajuus n. 415.305 Hz.


title: Changwon

text: Changwon on Etelä-Gyeongsangin maakunnan pääkaupunki Etelä-Koreassa.


title: Changwon

text: Nykyinen Changwon on syntynyt kolmen kaupungin yhteensulautumana: Jinhae, Masan ja varsinainen Changwon city. Kolmesta kaupungista Masan on vanhin, Jinhae pienin kun taas Changwon on kaavoitettu alusta alkaen moderniksi suurkaupungiksi. Kaupungit yhdistettiin virallisesti vuonna 2010.


title: Torchlight II

text: Torchlight II on Runic Gamesin kehittämä toimintaroolipeli, joka on julkaistu vuonna 2012 Linuxille, Mac OS X:lle ja Windowsille.


title: Torchlight II

text: Peli on seuraaja vuonna 2009 julkaistulle pelille "Torchlight".


title: Torchlight II

text: GameSpot antoi pelille arvosanaksi 8,5/10 arvostelussaan.


title: Torchlight II

text: Peli oli ehdolla parhaan tietokoneroolipelin ja tietokonepelin kategorioissa Spike Video Game Awards -palkinnolle.


title: Just Cause (pelisarja)

text: Just Cause on Avalanche Studiosin kehittämä toimintapelisarja.


title: Mad Max (vuoden 1990 videopeli)

text: Mad Max on Mindscapen kehittämä ja julkaisema toimintapeli, joka on julkaistu vuonna 1990 Nintendo Entertainment Systemille.


title: Mad Max (vuoden 1990 videopeli)

text: Peli pohjautuu elokuvaan "Mad Max 2".


title: Mad Max (täsmennyssivu)

text: Mad Max voi tarkoittaa jotain seuraavista:


title: Volodarkan piiri

text: Volodarkan piiri (, ) on hallinnollinen piiri Ukrainan Kiovan alueella. Piirin väkiluvuksi arvioitiin 17 517 (1.1.2017)


title: Volodarkan piiri

text: Piirin hallintokeskus on Volodarkan kaupunkityyppinen taajama (Воло́дарка, 6 165 as.). Se sijaitsee linnuntietä 112 kilometriä Kiovan keskustasta etelälounaaseen, Dneprin Ros-sivuhaaran varrella.


title: Bastien Maïa

text: Bastien Maïa (s. 18. huhtikuuta 1997 Rouen, Ranska) on ranskalainen jääkiekkoilija, joka pelaa kotimaassaan Ligue Magnusin HC Amiens Sommessa. Hän on pelipaikaltaan oikea laitahyökkääjä. Maïan kanssa aiemman SM-liigajoukkue Saimaan Pallossa pelanneen Antton Mönkäreen mukaan hän on maalintekijätyyppi, jonka vahvuudet ovat hyökkäyspäässä. Maïa pelannee pääasiassa laukoo oikealta.


title: Bastien Maïa

text: Maïa on Rouen Hockey Élite 76:n kasvatti. Hän muutti jo 15-vuotiaana Suomeen ja siirtyi Helsingin IFK:n C-nuoriin kaudeksi 2012–2013. Maïa voitti kauden päätteeksi C-nuorten SM-pronssia. Kaudella 2013–2014 hän oli pudotuspeleissä HIFK:n B-nuorten paras maalintekijä ja jakoi sisäisen pistepörssin voiton Otto Vesikiven kanssa tehoilla 4+3=7. Maïa pelasi kauden aikana myös kaksi B-nuorten Mestis-ottelua lainalla sekä Grankulla IFK:ssa että Helsingin Jääkiekkoklubissa. Kaudella 2014–2015 hän oli HIFK:n B-nuorten paras maalintekijä 24 osumallaan, joilla Maïa sijoittui B-nuorten SM-sarjan maalipörssissä kymmenenneksi.


title: Bastien Maïa

text: Kauden 2015–2016 Maïa aloitti kotimaassaan pelaten Ranskan liigacupia Ranskan alle 20-vuotiaiden maajoukkueen paidassa. Hän pelasi näin ollen ensimmäisen miesten pelinsä 25. elokuuta 2015 Ligue Magnusissa pelaavaa Chamois de Chamonixia vastaan. Maïan ensimmäinen maali miesten peleissä syntyi hänen kolmannessa ottelussaan 28. elokuuta 2015 Ducs de Dijonia vastaan. Cupin jälkeen hän palasi kaudeksi 2015–2016 HIFK:n A-nuoriin, joiden toiseksi paras maalintekijä Maïa oli 16 osumallaan Henrik Borgströmin jälkeen. Kauden 2016–2017 hän pelasi Yhdysvaltain NAHL-junioriliigan Odessa Jackalopesissa.


title: Bastien Maïa

text: Maïa palasi kaudeksi 2017–2018 Suomeen ja teki 1+1-vuotisen SM-liigasopimuksen Saimaan Pallon kanssa. Hän aloitti kautensa seuran A-nuorissa, joiden toiseksi paras maalintekijä ja kolmanneksi paras pistemies Maïa oli tehoilla 15+18=33. Hän voitti myös joukkueen sisäisen tehotilaston lukemalla +13. Maïa teki SM-liigadebyyttinsä 11. lokakuuta 2017 Vaasan Sportia vastaan. Hänet merkittiin SaiPan 13. hyökkääjäksi ja Maïa sai ottelussa jääaikaa 1.05 minuuttia. Kolmannessa ottelussaan Maïa oli nostettu joukkueen pelaavaan kokoonpanoon sekä suoraan ykkösketjuun Cody Kunykin ja Topi Nättisen viereen. Hän teki liigauransa avausmaalin neljännessä ottelussaan 24. lokakuuta 2017 vieraissa Tapparaa vastaan. Maïa keräsi ottelussa myös syöttöpisteen Cody Kunykin maaliin. Hän pelasi SM-liigassa 19 runkosarjaottelua tehopistein 1+3=4. Maïa pelasi miesten pelejä myös kolmen ottelun verran lainalla Mestis-joukkue Imatran Ketterässä. Hänen kautensa todettiin kuitenkin loukkaantumisen vuoksi päättyneeksi helmikuussa 2018. Saman vuoden huhtikuussa Maïa teki SaiPan kanssa vuoden mittaisen jatkosopimuksen.


title: Bastien Maïa

text: Syyskuussa 2018 SaiPa lainasi Maïan toistaiseksi voimassa olevalla sopimuksella Imatran Ketterän Mestis-joukkueeseen. Hän pelasi siellä kaksi Suomen Cupin ottelua ja voitti sarjan Ketterän kanssa. Maïa pelasi alkukauden 2018–2019 kuitenkin lähinnä SaiPan organisaatiossa, jossa hän pelasi 11 SM-liigaottelua tehden yhden syöttöpisteen sekä kymmenen ottelua seuran A-nuorissa tehopistein 9+3=12. Lopulta marraskuussa Maïan sopimus seuran kanssa purettiin yhteisymmärryksessä. Hän palasi kotimaahansa ja siirtyi loppukauden sopimuksella Ligue Magnusin HC Amiens Sommeen.


title: Bastien Maïa

text: Maïa pelasi alle 20-vuotiaiden IA-divisioonan MM-kilpailuissa vuonna 2017, jolloin hän toimi Ranskan varakapteenina ja voitti pronssia. Maïa oli joukkueensa paras maalintekijä ja toiseksi paras pistemies tehoilla 5+5=10 ja hän sijoittui koko turnauksen maalipörssissä toiseksi Valko-Venäjän Andrei Bjaljevitšin jälkeen. Maïa voitti myös Ranskan sisäisen tehotilaston lukemalla +2. Hän pelasi myös IB-divisioonan MM-kilpailuissa vuonna 2016, jolloin Maïa voitti kultaa. Hän voitti koko turnauksen piste- ja maalipörssin sekä jakoi syöttöpörssin voiton joukkuetoverinsa Guillaume Leclercin kanssa tehoilla 6+5=11.


title: Bastien Maïa

text: Maïa pelasi myös alle 18-vuotiaiden IA-divisioonan MM-kilpailuissa vuosina 2014 ja 2015, joista jälkimmäinen turnaus päättyi pronssiin. Hän oli vuoden 2015 turnauksessa myös Ranskan paras pistemies ja syöttäjä tehoilla 2+5=7. Maïalla oli myös turnauksen paras aloitusprosentti (78,12%).


title: Bastien Maïa

text: Ranskan A-maajoukkueessa Maïa on pelannut 11 ottelua tehden yhden syöttöpisteen. Hän teki A-maajoukkuedebyyttinsä Euro Hockey Challengessa 8. huhtikuuta 2017 Amiensissa Sveitsiä vastaan.


title: Bastien Maïa

text: Maïan isä Pierrick on neljät arvokisat pelannut entinen Ranskan maajoukkuehyökkääjä. Bastien Maïan kanssa SaiPassa pelanneen Antton Mönkäreen mukaan hän ymmärtää hyvin suomea, mutta Maïa ei puhu sitä kovin paljon.


title: Jailhouse

text: Jailhouse on Linux-käyttöjärjestelmiin tarkoitettu laitteiston osiointia tukeva "hypervisor", jota voidaan käyttää turvakriittisiin järjestelmiin.


title: Jailhouse

text: Jailhouse on suunniteltu yksinkertaisuuteen eikä tue kaikkia virtualisointiominaisuuksia kuten KVM ja Xen tukevat Linuxissa. Lähdekoodi on julkaistu GPLv2-lisenssillä.


title: Jailhouse

text: Jailhouse käyttää asymmetristä moniprosessointia eikä tue laitteiston jakamista. "Asiakkaat" voidaan rajata käyttämään vain tiettyä suoritinta. Jailhouse suoritetaan ilman laitteistokeskeytyksiä ja se käsittelee vain NMI () keskeytyksiä, jotka ovat luonteeltaan asynkronisia.


title: Jailhouse

text: Projektin kehityksen aloitti Siemens, joka ilmoitti sen olemassaolosta ensi kerran vuonna 2013.


title: Paik Sun-yup

text: Paik Sun-yup (, hanja 白善燁, McCune-Reischauer "Paek Sŏnyŏp", s. 23. marraskuuta 1920) on eläkkeelle jäänyt eteläkorealainen upseeri, diplomaatti ja liikemies. Hän aloitti sotilasuransa Japanin alaisessa Mantšukuon armeijassa siirtyen Korean sotaan mennessä Korean tasavallan maavoimien tehtäviin. Sodan aikana hän yleni neljän tähden kenraaliksi ja toimi Korean tasavallan esikuntapäällikkönä. Sodan jälkeen hän jatkoi uraansa diplomaattina ja eri yritysten korkeissa asemissa. Nykyisin hän asuu Soulissa.


title: Paik Sun-yup

text: Paik Sun-yup syntyi 20. marraskuuta 1920 Tokhungin pikkukaupungissa Gangseonin piirikunnassa lähellä Pjongjangia. Paikin ollessa viisivuotias hänen perheensä muutti Pjongjangiin, jossa he elivät äärimmäisen köyhissä olosuhteissa nähden usein nälkää. Paikin äiti ja sisko saivat kuitenkin lopulta töitä kumitehtaalta ja Paikin oli mahdollista päästä ensin peruskouluun ja myöhemmin 5-vuotta kestävälle opettajakurssille Pjongjangin normaalikoulussa. Paik haaveili kuitenkin opettajan uran sijaan sotilaan urasta ja valmistuttuaan hän matkusti Mantšuriaan Mukdenin sotilasakatemiaan. Vuonna 1942 hänestä tuli vänrikki Mantšukuon armeijassa. Toisen maailmansodan päättyessä hän palasi Pjongjangiin. Toiveet Korean itsenäistymisestä sodan lopuksi haihtuivat pian, kun Japaniin sijaan niemimaata miehittivät nyt Neuvostoliitto ja Yhdysvallat. Pjongjangissa Paik työskenteli maakuntahallinnon päällikölle, joka tunnettiin kiihkomielisenä nationalistina. Kun neuvostojoukot pidättivät hänet joulukuussa 1945 Paik pakeni 38. leveysasteen yli Yhdysvaltojen miehitysalueelle.


title: Paik Sun-yup

text: Etelässä Paik liittyi vänrikkinä Korean tasavallan poliisivoimiin, josta myöhemmin muodostettiin Korean tasavallan asevoimat. Seuraavien vuosien aikana hän yleni everstiksi ja sai komentoonsa Soulia puolustaneen Korean tasavallan ensimmäisen divisioonan hieman ennen Pohjois-Korean hyökkäystä etelään.


title: Paik Sun-yup

text: Hyökkäyspäivänä Paik oli ollut poissa ensimmäisen divisioonan esikunnasta. Kuultuaan hyökkäyksestä hän palasi paikalle huomaten, että suurelle osalle divisioonan miehistöstä oli myönnetty loma hänen poissaollessaan. 13. rykmentti oli valmistelemassa vetäytymistä, 11. rykmentti kokosi miehiään ja 12. rykmentti oli lähes tuhoutunut Gaeseongissa lähellä rajaa. Iltapäivään mennessä koko divisioona oli sidottu taisteluihin vihollista vastaan, joka oli ylittänyt Imjinjoen tukenaan T-34 -panssarivaunuja. Eteläkorealaisilla ei oltu koulutettu toimintaan panssarivaunuja vastaan. Heidän aseistuksensa kyennyt läpäisemään niiden panssarointia ja vaunujen kohtaaminen taistelukentällä johti yleiseen paniikkiin. Osa sotilaista teki kuitenkin itsemurhaiskuja panssarivaunuja vastaan kiiveten niiden päälle ja räjäyttäen kranaatteja tai muita räjähteitä.


title: Paik Sun-yup

text: Pyytäessään lupaa peräytymiselle Paik sai pääesikunnalta käskyn jäädä paikoilleen ja taistella viimeiseen mieheen saakka. 28. kesäkuuta Souliin lähetettiin ambulanssi, jolloin tajuttiin pääkaupungin olevan vihollisen hallussa. Divisioonan selustassa Hanjoen ylittävä silta oli räjäytetty ja divisioona oli näin kokonaan vihollisen saartama. Lisäksi Yhdysvaltojen ilmavoimat iski erehdyksessä Paikin sotilaiden asemiin. Iskulla oli myös hyvät puolensa, Yhdysvaltojen tajuttiin nyt liittyneen sotaan Etelä-Korean puolella. Divisioonan pidettyä asemansa neljä päivää, kauemmin kuin oli odotettu, se aloitti lopulta vaikean vetäytymisen Soulin eteläpuolelle.


title: Paik Sun-yup

text: Divisioonan joukot hajosivat eri puolille vetäytymisen aikana ja heinäkuun alussa Paik saattoi koota entisestä kymmenentuhannen miehen divisioonastaan vain kolmetuhatta miestä. Yhdysvallat oli kuitenkin nyt alkanut lähettää maajoukkojaan Koreaan Yhdistyneiden kansakuntien päätöslauselman mukaisesti. Amerikkalaiset ottivat vastuun Soulin ja Busanin maantiestä ja eteläkorealaisten tehtäväksi jäi rintaman keski- ja itäosien puolustaminen. Suunnitelmana oli kuitenkin vain hidastaa pohjoiskorealaisia, jotka etenivät yhä vääjäämättä kohti etelää. 27. heinäkuuta Paik ylennettiin prikaatinkenraaliksi, mutta vetäytyminen jatkui tästä huolimatta. 1. elokuuta ensimmäinen divisioona otti lopulta aseman Nakdongjoella Yhdysvaltojen ja Etelä-Korean vielä hallitsemalla alueella Busanin ympärillä Korean niemimaan kaakkoisosassa. Rintama voitiin miehittää vain harvaan ja Paikin joukot olivat riippuvaisia Yhdysvaltojen ilmavoimien tuesta aluetta puolustaakseen.


title: Paik Sun-yup

text: Yöllä 8. elokuuta pohjoiskorealaiset ylittivät joen T-34 -vaunuineen. Eteläkorealaisilla oli nyt panssarintorjunta-aseita ja kymmenen vaunua tuhottiin yön aikana. Pohjoiskorealaiset etenivät silti eteläkorealaisten asemiin saakka pakottaen nämä jälleen vetäytymään. 18. elokuuta pohjoiskorealaiset olivat edenneet Daegun lähistölle ja tekivät kiivaita hyökkäyksiä eteläkorealaisten asemiin. Pohjoiskorealaisten panssarivaunujen käyttämä muutaman kilometrin pituinen tie tuli tunnetuksi keilaratana. Hyökkäykset torjuttiin eversti John H. Michaelisin 27. rykmentin panssarivaunujen tuella. 20. elokuuta pohjoiskorealaisten hyökkäys Paikin 11. rykmentin asemiin aiheutti kuitenkin näiden sekasortoisen vetäytymisen. Paik sai kuitenkin tilanteen hallintaansa tehden vastahyökkäyksen ja vallaten takaisin menettämänsä kukkulan.


title: Paik Sun-yup

text: Paikin joukkojen taistellessa Busanin ympäristössä kenraali Douglas MacArthur toteutti suunnitelmansa Inchonin maihinnoususta, joka osoittautui menestykseksi. YK:n joukot olivat rantautuneet kaukana vihollisen rintamalinjoista näiden selustaan ja avasivat tien Souliin. Busanissa olevat pohjoiskorealaiset aloittivat uutisen rantautumisesta saatuaan vetäytymisen, perässään Busanissa loukussa olleet joukot. Paik johti YK:n joukkoja näiden vallatessa hänen kotikaupunkinsa Pjongjangin.


title: Paik Sun-yup

text: Pjongjangin valtauksen jälkeen Paikin joukot etenivät pohjoiseen Unsaniin saakka. 25. elokuuta 1950 divisioonan saartoi nämä yllättänyt vihollinen. Divisioona oli jäänyt sotaan liittyneiden kiinalaisten virittämään ansaan. Kiinaa osannut Paik kuulusteli sotavangiksi jäänyttä kiinalaista, jonka mukaan kymmenet tuhannet kiinalaiset olivat ottamassa asemia laaksossa divisioonan ympärillä. Tieto välitettiin MacArthurin esikuntaan, joka ei kuitenkaan uskonut kiinalaisten liittyneen sotaan. Suuria tappioita kärsineet Paikin miehet joutuivat lopulta vetäytymään, mutta 6. marraskuuta kiinalaiset luopuivat yllättäen taistelusta. Paikin miehet osallistuivat tämän jälkeen 8. armeijan etenemiseen kohti Jalujokea Korean ja Kiinan rajalla. 25. marraskuuta kiinalaiset ryhtyivät jälleen taisteluun tehden vastahyökkäyksen 8. armeijaa vastaan. Etelä-Korean 7. ja 8. divisioona tuhoutuivat tyystin ja koko armeija joutui perääntymään. Paikin ensimmäinen divisioona yritti yhdessä YK:n divisioonien kanssa pitää puolustusasemat Pjongjangissa, mutta 3. joulukuuta MacArthur antoi niille käskyn vetäytymisestä. Paik kirjoitti sittemmin muistelmissaan, kuinka hänen ja hänen miestensä haave yhtenäisestä Koreasta murskautui tuona päivänä.


title: Paik Sun-yup

text: 31. joulukuuta 1950 ensimmäinen divisioona otti puolustusasemat 38. leveysasteelta. Kiinalaiset tekivät yllätyshyökkäyksen 12. rykmenttiä vastaan ja etenivät sen oikeanm siiven asemiin. Yöllä he hyökkäsivät 15. rykmenttiä vastaan ja Paik joutui jälleen antamaan koko divisioonalle käskyn vetäytymisestä. Soul menetettiin taas 2. tammikuuta 1951. Eteläkorealaisten ja YK:n joukkojen vetäytyminen etelään jatkui, mutta lopulta kiinalaisten huoltolinjat muodostuivat liian pitkiksi ja hyökkäys menetti alkuperäisen voimansa. 8. armeijan komentoonsa ottanut kenraali Matthew Ridgway aloitti vastahyökkäykset kiinalaisia vastaan pakottaen nämä vuorostaan vetäytymään kohti pohjoista. Soul vallattiin takaisin maaliskuussa 1951 ja YK:n joukot pysähtyivät lähelle 38. leveysastetta saman kuun lopussa.


title: Paik Sun-yup

text: Paik ylennettiin kenraalimajuriksi huhtikuussa 1951 ja hän sai komentoonsa Korean tasavallan 1. armeijakunnan. Palatessaan Busaniin hän tapasi ensi kertaa sitten sodan syttymisen jälleen äitinsä, vaimonsa ja kolmivuotiaan tyttärensä. Perhe oli elänyt pienessä huoneessa Busanissa ilman rahaa ruokaa ja hänen vaimonsa oli sairastunut vakavasti lavantautiin. Paik joutui armeijakunnan komentajana kuitenkin edelleen ajoittain matkustamaan eturintamalle. Kiinalaiset tekivät useita hyökkäyksiä keväällä 1951 ja he pyrkivät kohdentamaan hyökkäyksensä eteläkorealaisia joukkoja vastaan, joiden aseistus oli huono. Osa korealaisten joukoista tekikin vastarintaa vain kehnosti. Esimerkiksi 3. armeijakunta hajosi hyökkäyksissä sitä vastaan. 1. armeijakunta torjui kuitenkin hyökkäykset sitä vastaan esimerkiksi Taegwallyongissa aiheuttaen suuret tappiot kiinalaisille.


title: Paik Sun-yup

text: Korealaisten joukkojen huonon suorituskyvyn takia Etelä-Korean presidentti Syngman Rhee halusi lisätä korealaisten divisioonien määrän kymmenestä kahteenkymmeneen ja pyysi amerikkalaisia toimittamaan näille varusteet. Amerikkalaiset eivät kuitenkaan uskoneet divisioonien määrän lisäämisen ratkaisevan ongelmia, kun olemassaolevatkaan divisioonat eivät suoriutuneet odotetusti. Yleensä Rheen kannalle asettunut Paik tuki amerikkalaisten näkökulmaa. Heinäkuussa 1951 kenraali James Van Fleet päätti vetää korealaiset joukot rintamalta niiden uudelleenkouluttamiseksi. Yhdeksän viikkoa kestäneen kattavan koulutuksen jälkeen Korean armeijalle annettiin lopulta lisää aseita ja ammuksia. Niiden palatessa rintamalle ne eivät enää tehneet sekasortoisia vetäytymisiä ja joulukuuhun 1952 mennessä kolme neljästä 8. armeijan sotilaasta oli korealaisia.


title: Paik Sun-yup

text: YK:n, Pohjois-Korean ja Kiinan välillä oli aloitettu aseleponeuvottelut heinäkuussa 1951. Paik edusti tapaamisissa Etelä-Koreaa, vaikka hän vastustikin rauhanneuvotteluja peläten niiden johtavan Korean jakoon. Hänen mielipiteitään ei lopulta otettu lukuun ja 1, elokuuta hän palasi 1. armeijakunnan komentoon. Sota oli muuttunut asemasodaksi, jossa molemmat osapuolet kärsivät suuria tappiota, mutta kumpikaan ei saanut vallattua alaa. Marraskuussa Paik määrättiin operaatio Rat Killerin johtoon kommunistien sissejä vastaan Etelä-Korean eteläosissa. Paikin komennossa oli kaski divisioonaa, joiden ei onnistunut kokonaan tuhota sissejä, mutta joille aiheutettiin huomattavia tappioita. Operaatioita johtaessaan Paik ylennettiin kenraaliluutnantiksi. Operaation päätyttyä Paik määrättiin muodostamaan uusi 2. armeijakunta, jonka kokoaminen oli valmis 5. huhtikuuta 1952. 22. heinäkuuta Paikista tuli Korean tasavallan armeijan esikuntapäällikkö ja 31. tammikuuta 1953 hänet ylennettiin neljän tähden kenraaliksi ensimmäisenä korealaisena.


title: Paik Sun-yup

text: Korean sota alkoi nyt olla loppumetreillään. Amerikkalaiset painostivat korealaisia ottamaan yhä enemmän vastuuta Korean niemimaan sotajoukoista ja samalla neuvoteltiin rauhasta Kiinan kanssa. Etelä-Korean presidentti Rhee yritti hankaloittaa rauhanneuvotteluja eri tavoin, muun muassa vapauttamalla 25 000 pohjoiskorealaista sotavankia Etelä-Koreaan. Yhdysvallat neuvotteli lopulta Rheen kanssa suostutellen tämän lopettamaan rauhanneuvottelujen hankaloittamisen suurta taloudellista ja sotilaallista apua vastaan. Kiinalaisten tehdessä edelleen ankaria hyökkäyksiä korealaisia vastaan Rhee suostui lopulta aselepoon, vaikkakaan lopullista rauhaa ei koskaan solmittu.


title: Paik Sun-yup

text: Sodan jälkeen Paik vastasi sotavankien vaihtamisesta ja amerikkalaisjoukkojen vetäytyessä hän komensi korealaisia näiden vahvistaessa asemiaan Pohjois- ja Etelä-Koreaa nyt erottavalla tulitaukolinjalla. Paik jatkoi esikuntapäällikkönä vuoteen 1954 saakka ja toimi puolustushaarakomentajien neuvoston puheenjohtajana vuosina 1957–1959. Presidentti Rhee menetti asemansa vuonna 1959 kovakätisten menettelytapojensa ja korruption takia ja hän pakeni syttyneitä opiskelijamielenosoituksia Yhdysvaltoihin. Paik jatkoi uraansa Rheen presidenttikauden jälkeen Etelä-Korean lähettiläänä Ranskaan, Taiwanille ja Kanadaan, sekä muissa tehtävissä eri puolilla Eurooppaa ja Afrikkaa. Hän jäi eläkkeelle diplomaatin tehtävistään vuonna 1969 ja vuonna 1971 hänestä tuli liikenneministeri toimien myös korkeissa tehtävissä eri yrityksissä. Myöhemmin hän on elänyt Soulissa yhdessä vaimonsa kanssa.


title: Korea Electric Power

text: Korea Electric Power Corporation (KEPCO) on suuri eteläkorealainen energia-alalla toimiva pörssiyritys, jonka päämaja sijaitsee Najussa. Yrityskonserni tuottaa, siirtää ja jakelee sähköenergiaa sekä kehittää sähkövoiman tuotantoa. Yrityksen liiketoiminta jaetaan kotimaan ja ulkomaan toimintoihin.


title: Korea Electric Power

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 138. Se luokiteltiin tällä listalla Etelä-Korean kolmanneksi suurimmaksi pörssiyritykseksi. Yhtiön markkina-arvo oli 25,5 miljardia Yhdysvaltain dollaria (toukokuussa 2017) ja liikevaihto 51,9 miljardia USD (2016).


title: Korea Electric Power

text: KEPCO on mukana usealla sähköntuotannon alalla, myös ydinvoimateollisuudessa. Yritys on myös myynyt ydinvoimaloita ulkomaille. KEPCO:n tytäryhtiö Korea Hydro & Nuclear Power (KHNP) operoi Etelä-Korean ydinvoimaloita. Kansainvälisen ydinenergiajärjestö IAEA:n mukaan vuonna 2016 yhteensä 30,3 prosenttia Korean tasavallan sähköenergiasta tuotettiin ydinvoimalla. Operatiivisten voimalayksikköjen määrällä mitattuna Etelä-Korea - jolla oli 24 toiminnassa olevaa ydinvoimalayksikköä syyskuussa 2017 - oli maailman 6. suurin ydinvoimamaa Yhdysvaltojen, Ranskan, Japanin, Kiinan ja Venäjän jälkeen.


title: PIC

text: Pic tai PIC voi tarkoittaa jotain seuraavista:


title: Naulasaaren taistelu

text: Naulasaaren taistelu oli Suomen sisällissodan taistelu, joka käytiin 28.–29. huhtikuuta 1918 Viipurin maalaiskunnan Naulasaaren ja Rasalahden kylissä. Kyseessä oli Viipurin taisteluun liittyvä Karjalan rintaman viimeinen taistelu, joka oli myös koko sodan viimeisiä yhteenottoja valkoisten ja punaisten välillä.


title: Naulasaaren taistelu

text: Naulasaaren taistelu syntyi, kun valkoisten piirittämästä Viipurista paenneet tuhannet punaiset yrittivät läpimurtoa Haminaan johtavalla maantiellä tarkoituksenaan jatkaa kohti Kymenlaaksoa. Punakaartin taistelijoiden lisäksi kolonnassa oli mukana runsaasti siviilejä. Heitä vastassa oli kaksi vahvoihin puolustusasemiin linnoittautunutta valkoisten pataljoonaa. Vain muutamia tunteja kestäneestä yhteenotosta muodostui yksi koko sodan verisimmistä yksittäisistä taisteluista. Sekasortoisessa yhteenotossa osapuolet tulittivat toisiaan summittaisesti pimeässä ja taistelua käytiin myös mies miestä vastaan puukoin ja pistimin. Tuhoa kylvi erityisesti suojattomaan pakolaiskolonnaan valkoisten asemista ammuttu konekiväärituli. Naulasaaren taistelu päättyi lopulta aamun valjetessa noin 5 000–6 000 punaisen antautumiseen. Se vaati yli 500 kaatunutta, joista lähes kaikki olivat punaisia.


title: Naulasaaren taistelu

text: Valkoiset aloittivat hyökkäyksen kohti Viipuria 19. huhtikuuta, ja katkaisivat punaisten rautatieyteyden Pietariin neljä päivää myöhemmin. Tämän jälkeen punaiset vetäytyivät 23.–24. huhtikuuta kaikilta rintamanosilta kohti Viipuria. Seuraavien parin päivän aikana valkoiset saartoivat kaupungin, mutta 25.–26. huhtikuuta tehty ensimmäinen valtausyritys epäonnistui. 27. huhtikuuta kaupungin puolustus alkoi lopulta murtumaan ja osa punaisista pakeni meriteitse Pietariin. Joukossa oli suurin osa kansanvaltuuskunnan jäsenistä sekä runsaasti muita punaisten hallinnon edustajia, jotka olivat huhtikuun alussa siirtyneet Helsingistä Viipuriin. Kaupungissa oli taistelun alkaessa noin 7 000 punaista, joista alle 2 000 onnistui pakenemaan Neuvosto-Venäjälle.


title: Naulasaaren taistelu

text: Kansanvaltuuskunnan paon jälkeen Viipurin punakaartin esikunta kokoontui Neitsytniemen tykistökasarmin saliin. Heillä ei tuolloin ollut enää yhteyttä Lahden seudulla ja Kymenlaaksossa olleisiin punaisiin, joten Viipurissa ei tiedetty tilanteen kehittymisestä muulla. Antautumisen sijasta päätettiin tehdä läpimurto ulos valkoisten saartorenkaasta. Kun itään johtava Pietarin rata oli katkaistu ja vihollisen vahvimmat osastot olivat kaupungin pohjoispuolella, jäi ainoaksi mahdollisuudeksi yrittää länteen. Tarkoituksena oli edetä Kymenlaaksoon ja paeta Haminan sekä Kotkan satamien kautta Neuvosto-Venäjälle. Mahdollisesti tarkoitus oli myös yhtyä punaisten pääarmeijan rippeisiin lännessä, koska todellista tilannetta ei tunnettu.


title: Naulasaaren taistelu

text: Esikunnan päätöksen jälkeen lähetit levittivät sanaa eri puolilla kaupunkia majailleille punakaartilaisille ja lopulta halukkaita lähtijöitä löytyi useita tuhansia. Aseissa olleiden punakaartilaisten lisäksi mukaan liittyi jo aseensa luovuttaneita kaartilaisia, joita oli leiriytyneenä kaupungin puistoihin, sekä runsaasti siviilejä, joihin kuului perheenjäseniä ja muita punaisten kannattajia. Viipurissa piileskeli kuitenkin suojeluskuntalaisia, joiden kautta tieto pakoyrityksestä levisi kaupunkia piirittäneille valkoisille.


title: Naulasaaren taistelu

text: Aarne Sihvon komentaman Karjalan 2. rykmentin osastot aloittivat etenemisen Antrean rintamalta etenemisen kohti Viipria 23. huhtikuuta. Joukot kiersivät Kavantsaaren, Syvänlahden, Kilpeenjoen, Juustilan ja Hanhijoen kautta Viipurin länsipuolelle Hovinmaahan, jonka ne valtasivat 27. huhtikuuta. Tämän jälkeen joukot siirrettiin yötä vasten Hovinmaan ja Tienhaaran eteläpuolelle niin, että jääkäriluutnantti Aarne Salmisen johtama 4. pataljoona sijoitettiin Rasalahteen, vänrikki Jussi Närväsen 5. pataljoona Suur-Merijoelle ja varavänrikki Edmund Heimolaisen 10. pataljoona Naulasaareen. 11. pataljoona jätettiin reserviksi Hovinmaahan.


title: Naulasaaren taistelu

text: 10. pataljoona saapui Naulasaarelle 28. huhtikuuta vastaisena yönä. Venäläisten rakentamia betonivarustuksia miehittäneet punaiset vetäytyivät taisteluitta Tienhaaraan, josta käsin alettiin päivän valjettua ampumaan tykistöllä Naulasaareen. Valkoiset puolestaan hyökkäsivät puolen päivän aikaan Tienhaaraan. He eivät kuitenkaan saaneet sovittua tukea Hovinsaaressa olleelta tykistöltään, eivätkä Tienhaaran pohjoispuolella olleilta osastoilta, vaan punaisten konekiväärituli ajoi peltoaukean yli hyökäneet valkoiset takaisin asemiinsa Naulasaareen. Perääntymisen jälkeen pataljoonan päävoimat vedettiin Rasalahteen, ja Naulasaareen jätettiin ainoastaan ratsumestari Aito Husson johtama etuvartio kolmella konekiväärillä varustettuna. Valkoiset eivät odottaneet enää laajaa hyökkäystä, vaan kuvittelivat vajaan 100 miehen osaston pystyvän pysäyttämään Haminan suuntaan mahdollisesti pyrkivät punaiset.


title: Naulasaaren taistelu

text: Valkoiset murtautuivat 28. huhtikuuta Viipurin itäiselle esikaupunkialueelle, jonne heitä vastaan oli jätetty pienellä miehityksellä varustetut puolustuslinjat. Samaan aikaan noin 6 000 punaista järjestäytyi marssikolonnaksi läntisen Sorvalin kaupunginosan torilla, josta se lähti liikkeelle noin kello 10 aikaan illalla. Valkoisten miehittäessä kaupungin keskustaa, eteni punaisten kolonnan kärki kohti Sorvalista noin neljän kilometrin päässä sijaitsevaa Tienhaaran kylää.


title: Naulasaaren taistelu

text: Punaisilla oli johtajinaan Jalmari Parikka, Oskar Rantala ja Otto Vuoristo sekä ilmeisesti myös pari muuta komppanianpäällikköä. Tiedusteluosastoa johti Viipurin rintamapäällikkönä toiminut A. Backman, joka kuitenkin törmäsi valkoisten ratsastavaan tiedusteluosastoon vajaan kilometrin päässä Tienhaarasta Haminan maantien ja Naulasaaren kylään johtavan maantien risteyksessä. Vihollisen käsiin joutunut Backman ammuttiin ilmeisesti Rasalahdessa seuraavana päivänä.


title: Naulasaaren taistelu

text: Eteneminen tapahtui lähes päämäärättömästi ilman etukäteen suunniteltua reittiä, vaikka suunnitelman mukaan kolonnan kärjessä piti olla erityinen iskujoukko, joka tarvittaessa olisi saanut tukea Tiehaaran ja Hovinmaan asemien välillä operoivalta panssarijunalta. Ratsumestari Husson komentama osasto oli kuitenkin jo edellisenä päivänä kaapannut punaisten panssarijunan ja saanut myös runsaasti vankeja. Kyseessä oli ilmeisesti Wahlberg-nimisen punakaartilaisen johtama "Panssarijuna nro 6", joka toimi Hovinmaan asemalla vielä 27. huhtikuuta.


title: Naulasaaren taistelu

text: Punaisten pakolaiskolonna saavutti noin kilometrin päässä Tienhaarasta Haminan maantien ja Naulasaaren kartanoon johtavan tien risteykseä sijainneet valkoisten asemat hieman ennen puoltayötä. Punaiset joutuivat hyökkäämään saman peltoaukean yli, jota pitkin valkoiset olivat aikaisemin päivällä yrittäneet edetä Tienhaaraan. He olivat vailla minkäänlaista suojaa, kun taas valkoiset olivat konekivääreineen asettuneet venäläisten ensimmäisen maailmansodan aikana rakentamiin vahvoihin betonilinnoitteisiin.


title: Naulasaaren taistelu

text: Noin puolen yön aikoihin punaisten tykistö alkoi tulittamaan valkoisten asemia, jota pian seurasi etujoukon hyökkäys peltoaukean ylitse. Mukana oli myös naiskaartilaisia. Punaiset saivat heti yhden valkoisten kolmesta konekivääristä haltuunsa, ja onnistivat tuomaan omat panssarikilvin varustetut konekiväärinsä noin 10–20 metrin päähän valkoisten asemista. Lisäksi heillä oli käytössään käsikranaatteja, joiden toimivuus kuitenkin oli heikko. Pimeässä punaiset eivät kuitenkaan voineet tähdätä varustuksiinsa linnoitautuneita valkoisia, mutta myös valkoiset joutuivat tulittamaan umpimähkään aseiden suuliekkejä kohti. Yhteenotto muuttui nopeasti puukoin ja pistimin käydyksi lähitaisteluksi, ja lopulta valkoisten etuvartio murtui.


title: Naulasaaren taistelu

text: Punaisten kärkijoukon päästyä etuvartiosta lävitse, levittäytyi taistelu ympäristössä olevien Pien-Merijoen kartanon peltojen lisäksi myös lähitaisteluksi sen takana sijaitsevaan metsään. Parin kilometrin päässä Rasalahdessa olleet valkoisten joukot yrittivät hyökkäyksestä kuultuaan tulla avuksi Naulasaaren tienhaaraan. Läpimurron tehneet punaiset onnistuivat kuitenkin torjumaan kaksi heidän hyökkäystään, jonka jälkeen valkoiset perääntyivät takaisin asemiinsa Rasalahteen. Ylivoiman edessä hätääntyneiden valkoisten kuormasto oli jo komennettu lähtövalmiiksi ja pian luutnantti Salminen määräsi sen perääntymään pohjoiseen kohti Löytömäkeä. Samalla annettiin käsky ampua Naulasaaren kartanossa vankeina olleet punaiset. Kun valkoisten asekuormat olivat joutuneet lähtemään ensimmäisenä, alkoivat heidän ammuksensa käymään vähiin ja Salminen antoi joukoille perääntymiskäskyn. Lopulta ammusvaunut saatiin kuitenkin takaisin ja valkoiset jatkoivat puolustautumista.


title: Naulasaaren taistelu

text: Pohjoisesta edennyt punaisten pääjoukko sulloutui peltoaukealle yhdeksi massaksi, jota valkoiset pääsivät vapaasti tulittamaan konekivääreillään, mutta myös Rasalahdessa käytiin lähitaistelua mies miestä vastaan. Punaisten hyökkäys muistutti edellisenä päivänä Tuuloksessa käytyä Syrjäntaan taistelua, jossa punaiset epätoivoisesti rynnivät päin saksalaisten puolustuslinjoja. Molemmissa paikoissa kaatuneiden tilalle tuli koko ajan takaa uusia miehiä ja naisia. Syrjäntaassa punaiset onnistuivat lopulta murtautumaan saksalaiten linjojen läpi, mutta Naulasaaressa hyökkäys pysähtyi ja valkoiset onnistuivat lyömään punaiset kerta toisensa jälkeen takaisin. Pimeässä käydyssä sekasortoisessa taistelussa taaempana edenneet punaiset ampuivat myös vahingossa omiaan selkään. Haavoittuneita keräämään komennetun Kaarlo Hyvösen mukaan useita punakaartilaisia oli kaatunut takaapäin tulleesta luodista. Aamun valjetessa valkoiset pystyivät ampumaan entistä tarkempaa tulta ja iskivät pakolaiskolonnan sivustoihin, jotka olivat täysin suojattomia.


title: Naulasaaren taistelu

text: Punaisten tajuttua tilanteen epätoivoisuuden kokoontuivat päälliköt Tienhaaran asemalla, jossa tehtiin päätös antautumisesta. Jalmari Parikka lähti seitsemän aikaan aamulla kysymään valkoisilta antautumisehtoja, mutta Otto Vuoristo päätti ampua itsensä. Parikalle ilmoitettiin yllättäen, ettei antautuneita ammuta tutkimatta, vaikka Viipurissa oli samaan aikaan käynnissä laajat punaisten teloitukset, joihin sisältyi myös kaupungin venäläisväestön etninen puhdistus. Noin 5 000–6 000 punakartilaista luovutti aseensa ja antautui Tienhaaran aseman ja Naulasaaren ristyksen välillä aamupäivän aikana 29. huhtikuuta. Vankeja sullottiin navetoihin, latoihin ja kaikkialle, missä vain tilaa oli. He joutuivat olemaan kylmässä ilman ruokaa kahden vuorokauden ajan. Muutama sata punakaartilaista onnistui pääsemään valkoisten linjoista läpi, mutta suurin osa heistäkin jäi myöhemmin kiinni Virolahdella. Joidenkin tietojen mukaan Tienhaaraan saapui Viipurista aamulla 29. huhtikuuta vielä noin 1 500 punaisen joukko, joka kuitenkin antautui taisteluitta.


title: Naulasaaren taistelu

text: Taistelun jäljiltä Naulasaaren ja Rasalahden pelloilla lojui silminnäköijäkertomusten mukaan läjäpäin kaatuneiden punakaartilaisten ruumiita ja kuolleita hevosia, sekä kymmenittäin haavoittuneita, jotka joutuivat virumaan tuntien ajan taivasalla. Tämän jälkeen haavoittuneita koottiin pikaisesti kyhättyyn kenttäsairaalaan, jossa punaisten sanitäärit pääsivät hoitamaan heitä. Sidetarpeita ja lääkkeitä ei kuitenkaan ollut juuri lainkaan, minkä vuoksi suuri määrä haavoittuneista kuoli vammoihinsa. Lääkäri saatiin paikalle vasta seuraavan päivän iltana, mutta hän ei ollut juurikaan kiinnostunut hoitamaan punaisia ja saapui myös ilman välineitään. Myöhemmin illalla vaikeimmin haavoittuneita alettiin kuljettamaan sairasvaunuilla pois.


title: Naulasaaren taistelu

text: Vankeja säilytettiin aluksi Suur-Merijoen kartanon ulkorakennuksissa sekä Pien-Merijoen, Naulasaaren ja Ykspään kartanoiden kivinavetoissa, kunnes vangit marssitettiin 1. toukokuuta Viipurin kaupunkiin. Siellä heidät sijoitettiin pääosin kaupungin keskustassa sijaitsevalle keskuskasarmille. Tienhaarasta ja Naulasaaresta vangitut 5 000–6 000 punaista muodostivat noin puolet kaikista Viipurin vankileirin vangeista. Viipurin vankileillä oli toukokuun toisella viikolla yhteensä 11 350 vankia.


title: Naulasaaren taistelu

text: Sotasaalis oli lehtitietojen mukaan 50 tykkiä, yli 100 konekivääriä ja yli 400 kuormaa elintarvikkeita.


title: Naulasaaren taistelu

text: Valkoisten itäarmeijan komentaja kenraalimajuri Ernst Löfström oli yöpynyt Viipurin pohjoispuolella Talissa, jonne hän herättyään kello 7.20 sai tiedon sekä Viipurin valtauksesta että punaisten antautumisesta Naulasaaressa. Punaisten antautuminen merkitsi Viipurin taistelun ja samalla myös Karjalan rintaman sotatoimien päättymistä. Tämän jälkeen Karjalan kannaksella nähtiin enää yksittäisiä kahakoita pakomatkalla olleiden punaisten yrittäessä päästä valkoisten ketjujen läpi Venäjälle.


title: Naulasaaren taistelu

text: Taistelussa kaatui kaikkiaan noin 500 punaista, mutta joidenkin väitteiden mukaan kaatuneita olisi ollut jopa 800. Heidät haudattiin Naulasaareen joukkohautaan.


title: Naulasaaren taistelu

text: Valkoisia taistelussa kuoli Suomen sotasurmat -tietokanna mukaan ainoastaan kymmenkunta, mutta haavoittuneita oli useita kymmeniä. Jotkut lähteet puhuvat kuitenkin noin 50 kaatuneesta valkoisesta.


title: Raappaohdakkeet

text: Raappaohdakkeet ("Ptilostemon") on asterikasvien (Asteraceae) heimoon kuuluva kasvisuku. Sukuun kuuluu noin 20 lajia.


title: Ratsastusvaellus

text: Ratsastusvaellus on vaellusta hevosen kanssa. Ratsun tarkoitus on kuljettaa ratsastajaa luonnossa. Ratsastusvaellus on rauhallista luonnossa liikkumista hevosen kanssa.


title: Ratsastusvaellus

text: Ratsulta vaaditaan tarkkuutta ja keskittymistä. Ratsastajalta vaaditaan tarkkaavaisuutta ja rauhallista käsittelyä hevosta kohtaan. Ratsastajalla pitää olla perustaidot hallussa, että hän voi lähteä vaellukselle. Ratsastusvaellus kestää parista tunnista muutamaan päivään. Satulalaukussa kulkee hyvin mukana kaikki tarvittavat tavarat ja ruuat. Ratsastusvaelluksella pitää olla sään mukaiset vaatteet. Usein ratsastusvaelluksessa on mukana monta ratsastajaa. Jos lähettyvillä sattuu olemaan ranta niin siellä voidaan käydän uittamassa hevosia.


title: Ratsastusvaellus

text: Alaikäraja vaellukselle vanhempien kanssa on 10 vuotta. Ilman vanhempia 12 vuotta.


title: Kuurojen salibandy

text: Kuurojen salibandy on salibandyn muoto, joka toimii mutoin samoin kuin normaali salibandy, mutta kuuloa vaativat toimet kuten tuomarin pillin vihellykset on hoidettu muulla tavoin. Salibandyliiton ja Kuurojen Urheiluliiton aloittivat yhteistyönsä kaudella 1996-1997, jolloin pelattiin ensimmäinen kuurojen SM-salibandysarja. Kuurojen sarja oli ensimmäinen erityisryhmien sarja Suomessa. Tällä hetkellä Suomen-mestaruuksia ei ratkota sarjamuotoisella kilpailulla, vaan kuurot pelaavat yksittäisen SM-turnauksen.


title: Vernoniat

text: Vernoniat ("Vernonia") on asterikasvien (Asteraceae) heimoon kuuluva kasvisuku. Sukuun kuuluu ainakin lähes 700 lajia. Näiden lisäksi sukuun on kuvattu reilut 300 muutakin lajia, mutta niiden taksonominen asema on toistaiseksi epäselvä.


title: Vernoniat

text: Vernonioita käytetään muun muassa puutarhakasveina.


title: Flanderinhevonen

text: Flanderinhevonen oli kotoisin Alankomaista, mutta nyt sen rotu on kuollut sukupuuttoon. Sitä käytettiin veto-ja vaunuhevosena. Flanderinhevonen on vaikuttanut mm. brabantinhevoseen, clydesdalenhevoseen, shirehevoseen, belgiantyöhevoseen ja suffolginhevoseen.


title: Flanderinhevonen

text: Flanderinhevonen oli raskasrakenteinen lämminverinen hevonen. Se oli todennäköisesti ruskea. Ainakin kaikki siitä polveutuvat hevosrodut ovat yleisesti ruskeita.


title: Robert A. Heinleinin bibliografia

text: Tämä on luettelo Robert A. Heinleinin kirjallisesta tuotannosta.


title: Robert A. Heinleinin bibliografia

text:
Novels marked with an asterisk * are the Scribner's "juvenile" series.
All the works initially attributed to Anson MacDonald, Caleb Saunders, John Riverside and Simon York, and many of the works attributed to Lyle Monroe, were later reissued in various Heinlein collections and attributed to Heinlein.


title: Robert A. Heinleinin bibliografia

text: At Heinlein's insistence, the three Lyle Monroe stories marked with the symbol '§' were never reissued in a Heinlein anthology during his lifetime.


title: United States Disc Golf Championship

text: United States Disc Golf Championship (Frisbeegolfin Yhdysvaltain mestaruuskisat) on yksi frisbeegolfin merkittävimmistä kilpailuista. Kisa pidetään Winthrop Goldin radalla, joka sijaitsee Winthropin Yliopiston kampuksella Etelä-Carolinan Rock Hillissä. Ammattilaistapahtumaa on järjestetty vuosittain, vuodesta 1999.


title: Soulokkeet

text: Soulokkeet ("Castellia") on heinäkasvien (Poaceae) heimoon kuuluva pieni kasvisuku. Sukuun luetaan nykyisin kuuluvaksi vain yksi laji: souloke ("Castellia tuberculosa").


title: Achnasheenin rautatieasema

text: Achnasheenin rautatieasema () on rautatieasema Achnasheenin kylässä Ylämaan hallintoalueella, Skotlannissa. Se sijaitsee Kyle of Lochalshin radan varrella.


title: Achnasheenin rautatieasema

text: Asema avattiin 19. elokuuta 1870. Sitä käytti 3 700 matkustajaa kaudella 2015–2016.


title: Souloke

text: Souloke ("Castellia tuberculosa") on soulokkeiden ("Castellia") sukuun kuuluva heinäkasvilaji. Se on sukunsa ainoa laji ja toisinaan se on luokiteltu myös muun muassa soulojen ("Catapodium"), natojen ("Festuca") tai raiheinien ("Lolium") sukuihin kuuluvaksi.


title: Souloke

text: Souloke on yksivuotinen ja sen varsi kasvaa 50–100 cm pitkäksi. Soulokkeen lehdet ovat noin 10–25 cm pitkät sekä 1–7 mm leveät, muodoltaan tasasuokat ja molemminpuolin karheapintaiset. Soulokkeen kukinto on röyhy, jonka ranka on 0–12 cm pitkä. Tähkylät sijaitsevat yksittäin, ja niissä on 6–12 fertiiliä kukkaa sekä neuvottomia kukkia tähkylän kärjessä. Kukkien kaleet ovat tähkylää lyhyemmät ja ulkonäöllisesti keskenään samannäköiset. Ulkokale on noin 3–3,5 mm pitkä ja sisäkale noin 4,5–5 mm pitkä. Soulokkeen hedelmä on jyvä.


title: Souloke

text: Souloketta kasvaa Lounais- ja Kaakkois-Euroopassa, Kanariansaarilla, Pohjois-Afrikassa, Lähi-Idässä sekä Intiassa.


title: Unescon maailmanperintökohteet Pohjois-Koreassa

text: Unesco on nimennyt Pohjois-Koreasta kaksi kohdetta maailmanperintöluetteloon. Kohteet ovat merkittäviä kulttuuriperintönsä ansiosta.


title: Lawessonin reagenssi

text: Lawessonin reagenssi (CHPSO) on orgaaninen yhdiste. Yhdistettä voidaan käyttää orgaanisen kemian synteeseissä valmistettaessa rikkiä sisältäviä yhdisteitä. Reagenssi on nimetty Sven-Olov Lawessonin mukaan ja Lawesson raportoi ensimmäisenä yhdisteen käytön orgaanisen kemian synteeseissä.


title: Lawessonin reagenssi

text:
Huoneenlämpötilassa Lawessonin reagenssi on keltaista kiteistä ainetta, jolla on voimakas epämiellyttävä haju. Yhdiste reagoi veden kanssa ja liukenee useisiin orgaanisiin liuottimiin esimerkiksi dimetoksietaaniin, tolueeniin ja klooribentseeniin. Lawessonin reagenssia valmistetaan anisolin ja fosforipentasulfidin välisellä reaktiolla.
Lawessonin reagenssi reagoi monien karbonyyliyhdisteiden esimerkiksi aldehydien, ketonien, esterien ja amidien kanssa. Tuotteina reaktioissa muodostuu tioaldehydejä, tioketoneja, tioestereitä ja tioamideja. Yhdiste voi reagoida myös alkoholien kanssa muodostaen tioleja.


International Campaign to Abolish Nuclear Weapons (ICAN) kansalaisjärjestöjen liittouma, joka pyrkii edistämään ydinaseriisuntaa. ICAN sai Nobelin rauhanpalkinnon vuonna 2017.


title: International Campaign to Abolish Nuclear Weapons

text: ICAN-liittouma oli saanut alkunsa Helsingissä vuonna 2006 pidetystä ydinaseita vastustavien lääkärien biennaalista, joten Suomenkin katsottiin saaneen osansa liittouman Nobel-palkinnosta. Liittouma oli vaikuttanut keskeisesti YK:ssa heinäkuussa 2017 hyväksytyn ydinaseet kieltävän sopimuksen syntyyn. Nobelin rauhanpalkinnon myöntäminen ICAN:lle herätti kuitenkin ihmetystä, koska useat maat, mukaan lukien Suomi, oli kyseenalaistanut sopimuksen merkityksen.


text: Järjestön esikuvana oli International Campaign to Ban Landmines, joka sai Nobelin rauhanpalkinnon 1997.


title: Sipulirenkaat

text: Sipulirenkaat ovat sipulista valmistettu ja tyypillisesti paneroitu ja uppopaistettu ruokalaji. Niitä syödään usein hampurilaisaterioiden lisukkeina ja dipin kera. Paneroidut sipulirenkaat ovat kotoisin Yhdysvalloista.


title: Uveiitti

text: Uveiitti on silmän suonikalvoston (uvea) inflamaatio eli silmän sisäinen tulehdus, jonka oireet ovat etukammiouveiitissa yksipuolinen silmäkipu, valoherkkyys, punoitus ja vetistys. Uveiitin voi jakaa kahteen luokkaan: etukammio- ja takakammiouveiittiin. Tila voi olla akuutti tai krooninen.


title: Uveiitti

text: Akuutin etukammiouveiitin määritelmä on ensisijaisesti etukammion, iirikisen ja etukammionesteen tulehdus, joka ei ole aiheutunut sarveiskalvon tulehduksesta ja joka yleensä paranee kolmessa kuukaudessa. Kroonisen etukammiouveiitin määritelmä sisältää lisäksi korneapatologian - -, ja tilanne ei täysin parane kolmessa kuukaudessa. Uveiitin standardoitua terminologiaa kutsutaan Standardization of Uveitis Nomenclatureksi (SUN), joka luokittelee rakolampun tulokset.


title: Uveiitti

text: Tilan edetessä etukammiouveiitti ei pääosin vaikuta näöntarkkuuteen 1–2 päivän aikana. Takakammiouveiitti on pääosin vakavampi ja akuutimpi kuin etukammiouveiitti. Takakammiouveiitin oireet ovat takakammion kiinnikkeet, sarveiskalvon turvotus, liiallinen lasiaisen erite, makulan turvotus ja usein pieni lasku silmänpaineessa. Silmän tutkimuksessa tarkastetaan anamneesi ja tehdään rakolamppututkimus (eng. slit-lamp).


title: Uveiitti

text: Jos on epäilystä haavasta silmän pinnalla, fluoresenssivärjätty silmä paljastaa haavat vihreänä. Terveeseen silmään väri ei tartu. Jos haava on niin syvä, että se ulottuu sarveiskalvon alempaan kerroksen, väri ei enää tartu.


title: Uveiitti

text: Tarvittaessa mitataan silmänpaine ja tarkastetaan silmän pohja, etenkin takakammiouveiitissa. Jos sarveiskalvohaava on vaikeutunut komplikaatioiden vuoksi eikä vastaa hoitoon, otetaan sytologinen eli soluopillinen näyte sekä bakteeri- ja sieniviljely.


title: Uveiitti

text: Vaihtoehtoisdiagnooseja ovat keratiitti, infektiivinen konjunktiviitti, sarveiskalvon trauma, sarveiskalvon vierasesineet ja glaukoman akuutit muodot.


title: Chiaia

text: Chiaia (äännetään: ) on asuinalue Napolin rannalla. Sitä ympäröivät idässä Piazza Vittoria ja lännessä Mergellina. Sen keskeinen maamerkki on suuri puisto Villa Comunale. Asuinalue on alun perin rakennettu 1500-luvun lopulla ja 1600-luvun alussa, kun Napolin espanjalaiset hallitsijat avasivat kaupungin länteen historiallisista rajoistaan.


title: Chiaia

text: 1700-1800-luvulla Chiaia oli ulkomaisten matkailijoiden suosima asuinalue. Chiaian pääkaduilla on kalliiden muotimerkkien myymälöitä. Nykyisin Chiaia on Napolin varakkaimpia asuinalueita. Keskustassa ei ole merkittäviä oppilaitoksia.


title: Chiaia

text: Uusklassinen Villa Pignatelli on nykyisin museo. Sen rakennutti 1820-luvulla brittiläinen sir Ferdinand Acton.


title: Chiaia

text: Chiaiassa syntyi ja vietti lapsuutensa renessanssirunoilija Laura Terracina.


title: Nick Schneider

text: Nick Schneider (s. 21. heinäkuuta 1997 Leduc, Alberta, Kanada) on kanadalainen jääkiekkomaalivahti, joka pelaa kaudella 2018–2019 Calgary Flamesin farmijoukkueessa AHL-liigan Stockton Heatissa.


title: Kertakäyttökäsine

text: Kertakäyttökäsine on kertakäyttöinen suojaava käsine. Kertakäyttökäsineitä käytetään esimerkiksi hoitotyössä estämään hoitajan käsien likaantumista ja suojaamaan tätä potilaasta peräisin olevilta mikrobeilta.


title: Kertakäyttökäsine

text: Kertakäyttöisiä tehdaspuhtaita suojakäsineitä käytetään sellaisissa hoitotoimenpiteissä, joissa ei tarvitse läpäistä ihoa tai limakalvoa. Tällaisia käsineitä käytetään esimerkiksi virtsaamisessa ja ulostamisessa auttamisen yhteydessä, nenä-mahaletkua asetettaessa, peräruiskeita annettaessa ja painehaavoja hoidettaessa.


title: Kertakäyttökäsine

text: Kertakäyttöisiä steriilejä käsineitä eli niin sanottuja leikkauskäsineitä käytetään puolestaan suojaamaan potilasta infektioilta esimerkiksi leikkausten ja haavojen ompelun yhteydessä.


title: Naisvuoren uimahalli

text: Naisvuoren uimahalli on Mikkelin Naisvuoren sisään louhittu uimahalli, joka valmistui vuonna 1971 ja avattiin uudelleen peruskorjattuna vuonna 2017.


title: Naisvuoren uimahalli

text: Mikkelin keskustaan Naisvuoren kallion sisään rakennettu uimahalli on osa 1970-luvun alussa louhittua kalliosuojaa, jonka tiloja on muussakin käytössä. Kalliosuojan kantavat ja suojaavat rakenteet tehtiin kallion ohella ruiskubetonista ja betonista sekä välipohjat betonista. Yleisö- ja henkilökuntatilojen alla on toinen kerros allastekniikan laitteille.


title: Naisvuoren uimahalli

text: Peruskorjauksessa 2016–2017 uimahallin huonejärjestyksiä muutettiin ja kaikki pinnoitteet, talotekniikka, kalusteet ja varusteet uusittiin, samoin kuin vedenkäsittely- ja allaslaitteet. Kevythissien ansiosta uimahalliin on nyt esteetön pääsy myös liikuntarajoitteisille ilman avustajaa. Rakennukseen tehtiin myös kuntosali.Peruskorjausta hidastivat asbestinpurkutyöt ja kallion odotettua suuremmat korroosiovauriot. Yli kolmen miljoonan euron peruskorjaukseen saatiin 800 000 euroa veikkausvaroja.


title: Naisvuoren uimahalli

text: Naisvuoren uimahallin pääallas on 25-metrinen ja viisiratainen, lastenallas kooltaan 4,5 × 7,1 metriä. Lisäksi hallissa on kuuden hengen poreallas ja kylmäallas. Aiemman kolmen pikkusaunan sijasta hallissa on nyt kaksi isompaa saunaa, erikseen naisille ja miehille.


title: Naisvuoren uimahalli

text: Muita sisäuimapaikkoja Mikkelissä ovat Rantakeitaan viihdeuimala Rantakylässä, Anttolanhovi ja Kalevankankaan koulun terapia-allas.


title: Lettopitkäpalko

text: Lettopitkäpalko ("Arabis planisiliqua") on ristikukkaiskasvien (Brassicaceae) heimoon, pitkäpalkojen ("Arabis") sukuun kuuluva kasvilaji. Se on kaksivuotinen ja usein korkeakasvuinen ruohovartinen kasvi. Lettopitkäpalon alalaji "Arabis planisiliqua" ssp. "nemorensis" muistuttaa jonkin verran jäykkäpitkäpalkoa ("Arabis hirsuta"), josta sen voi erottaa varren ja lehtien erilaisuuden perusteella.


title: Lettopitkäpalko

text: Lettopitkäpalko voi kasvaa 80 cm korkeaksi asti ja se on kasvutavaltaan pysty. Lettopitkäpalon varsi on yläosastaan kalju, mutta alaosastaan karvainen. Lehdet ovat melkein kaljuja tai samalla tavalla karvaisia kuin varren alaosakin ja lehtiä on sekä varren tyvellä ruusukkeena että varressa. Varsilehtiä on paljon ja ne ovat sepiviä, nuolityvisiä sekä tyveltä hammaslaitaisia. Lettopitkäpalon kukinto on runsaskukkainen ja melko tiivis terttu. Kukat ovat valkoisia ja niiden terälehdet ovat pystyjä sekä noin 5 mm pitkiä. Lidut ovat myös pystyjä, aaltoilevapintaisia sekä noin 4–5 cm pitkiä ja vain millimetrinpaksuisia. Lettopitkäpalko kukkii toukokuussa.


title: Lettopitkäpalko

text: Lettopitkäpalkoa ei kasva Suomessa ja Ruotsissa sitä on tavattu ainoastaan Gotlannista, mihin sen ruotsinkielinen nimikin ("gotlandstrav") viittaa. Gotlannissa lettopitkäpalko kasvaa kalkkipitoisilla soilla sekä ojissa. Lettopitkäpalko on Gotlannissa hyvin harvinainen ja se löydettiin Akebäckin suolta 1800-luvulla. 1900-luvulla lajin arveltiin jo hävinneen Gotlannin suo-ojitusten seurauksena Ruotsin kasvilajistosta, kun vuoden 1924 jälkeen siitä ei ollut yhtään havaintoja, ennen kuin vuonna 1989 laji löydettiin uudelleen. Lettopitkäpalko on Ruotsissa rauhoitettu laji.


title: Vilmalotta Olivia Schafhauser

text: Vilmalotta Olivia Schafhauser (s. 19. tammikuuta 1972) on Helsingissä asuva ja työskentelevä suomalainen kuvataiteilija ja taidemaalari.


title: Vilmalotta Olivia Schafhauser

text: Schafhauser valmistui kuvataideakatemiasta vuonna 2002, josta hänet valittiin Taidekeskus Salmelan talvistipendiaatiksi 2002-2003 ja kesän nuoreksi taiteilijaksi 2003. Hänen debyyttinäyttelynsä oli Helsingissä vuonna 2004, Galleria Uusitalossa. Schafhauserin töitä on esitelty Suomen lisäksi muun muassa Espanjassa, Portugalissa, Skotlannissa, Englannissa, Ruotsissa, Saksassa ja Venäjällä. Hän on työskennellyt ammattitaiteilijana valmistumisestaan asti ja saanut paljon huomiota ja arvostusta niin Suomessa kuin ulkomaillakin.


title: Vilmalotta Olivia Schafhauser

text: Vilmalotta Olivia Schafhauser oli ensimmäinen suomalainen kuvataiteilija joka sai kutsun pitämään yksityisnäyttelyn Moskovan Nykytaiteen museoon vuonna 2006. Hänen teoksiaan on julkisissa kokoelmissa: muun muassa Moskovan Nykytaiteen museo, Hämeenlinnan taidemuseo ja Paulon säätiö.


title: Vilmalotta Olivia Schafhauser

text: Schafhauser oli naimisissa saksalaisen suunnittelijan ja valokuvaajan Robert Schafhauserin kanssa ja heillä on yksi yhteinen lapsi. Schafhauserin vanhemmat ovat tenavatuokiostakin tuttu Arja-täti, Arja Virtanen ja mediavaikuttaja, toimittaja Jorma K. Virtanen.


title: Vilmalotta Olivia Schafhauser

text:
http://www.kuvataiteilijamatrikkeli.fi/fi/taiteilijat/3477
http://schafhauser.fi


Vilmalotta Olivia Schafhauser


title: Samsung Galaxy S6 Active

text: Samsung Galaxy S6 Active on Samsung Electronicsin valmistama älypuhelin. Puhelin julkaistiin kesäkuussa 2015, ja siinä on 32 gigatavun tallennustila.


title: Vaasan kaupunginkirjasto

text: Vaasan kaupunginkirjasto on Vaasassa toimiva yleinen kirjasto. Se on toiminut vuosina 1967–2017 Pohjanmaan maakunnan maakuntakirjastona. Vuoden 2018 alusta alkaen Vaasan kaupunginkirjasto hoitaa opetus- ja kulttuuriministeriön määräämää yleisten kirjastojen alueellista kehittämistehtävää Pohjanmaan sekä Etelä- ja Keski-Pohjanmaan alueilla.


title: Vaasan kaupunginkirjasto

text: Kaupunginkirjastoon kuuluu pääkirjaston lisäksi seitsemän lähikirjastoa, kirjastoauto Rölli sekä kaksi potilaskirjastoa. Kaupunginkirjastoa johtaa kulttuuri- ja kirjastotoimenjohtaja Marita Ahola.


title: Vaasan kaupunginkirjasto

text: Suomen ensimmäinen lainakirjasto, Vaasan Luku-kirjasto perustettiin 2. elokuuta 1794 Vaasan Luku-seuran osakkaiden ”huviksi ja ajankuluksi”. Lukukirjastosta lainattiin kirjoja myös muille kuin lukuseuran omille jäsenille. Kirjastosta muodostui nopeasti kaikille kaupunkilaisille avoin lainakirjasto. Luku-Kirjaston toiminta hiipui vähitellen ja loppui kokonaan vuonna 1844.


title: Vaasan kaupunginkirjasto

text: Uusi kirjasto, Waasan Kaupunginkirjasto (Stadsbibliotheket) aloitti toimintansa vuonna 1851. Kaupunginkirjasto ei toiveista huolimatta profiloitunut koko kansan kirjastoksi, ja kaupungissa heräsi ajatus vielä uuden kirjaston, kansankirjaston perustamisesta. Kansankirjasto avattiin vuonna 1863, ja vuonna 1911 nimi muuttui kaupunginkirjastoksi.


title: Vaasan kaupunginkirjasto

text: Vaasan kirjasto toimi alkuun usein vaihtuvissa tiloissa, muun muassa kirjakauppojen yhteydessä, Vaasan kaupungintalossa ja jopa kirjastonhoitajien kotona. Nykyisin kaupunginkirjaston pääkirjasto toimii Kirjastonkadulle vuonna 1936 valmistuneessa, arkkitehtien Carl Schoultz, Einar Flinckenberg ja Ingvald Serenius suunnittelemassa talossa, jota vuosituhannen vaihteessa laajennettiin. Kirjastorakennuksessa toimi alun perin myös maakunta-arkisto. Tyylillisesti vanha osa on sekoitus 1920-luvun klassismia ja uutta funktionalismia.


title: Vaasan kaupunginkirjasto

text: Kirjasto avattiin nykyisessä laajennetussa ja peruskorjatussa muodossaan 4.9.2001. Presidentti Halonen puolisoineen oli mukana kirjaston vihkiäisissä lokakuussa 2001. Vanhan osan korjauksen ja uudisrakennuksen suunnitteli arkkitehtitoimisto Lahdelma & Mahlamäki Helsingistä; sisustuksen helsinkiläinen Gullsten & Inkinen. Kirjaston suunnittelutyö vei useamman vuoden ja henkilökunta sai olla mukana suunnittelussa. Nykyisin kirjastossa on käytettävissä 5245 neliömetriä.


title: Vaasan kaupunginkirjasto

text: Pääkirjastossa on useita taideteoksia, joista suurin osa on lainassa Pohjanmaan museolta.


title: Vaasan kaupunginkirjasto

text: Palosaaren kirjasto perustettiin elokuussa 1901. Vuonna 1929 se sai oman, arkkitehti Carl Schoultzin piirtämän kirjastotalon, Palosaaren torin laidalle. Palosaaren kirjastossa aloitettiin lukukoiratoiminta Vaasassa ja kirjastoon ovat muutenkin koirat tervetulleita.


title: Vaasan kaupunginkirjasto

text: Myös Sundomin kirjasto avattiin 1901. Kirjasto toimi 60 vuotta koulun yhdessä luokkahuoneessa, kunnes se sai vuonna 1961 paremmat tilat uuden kansakoulun yhteydestä. Vuonna 2008 Sundomin kirjasto sai varta vasten sille suunnitellut tilat uudesta koulurakennuksesta. Kirjasto muutettiin omatoimikirjastoksi 2017 ja kirjastoa pääsee käyttämään laajennetuin aukioloin myös iltaisin ja viikonloppuisin.


title: Vaasan kaupunginkirjasto

text: Huutoniemen kirjasto perustettiin 1958 ja sekin sai uudet tilat Huutoniemen uuden koulun myötä 1999. Kirjasto ja nuorisopalvelut aloittivat yhteistyön kirjaston tiloissa syksyllä 2016 ja tilan uudeksi nimeksi tuli Kohtaamispaikka Huudi. Huudilla on sekä kirjaston että nuorisopalveluiden toimintaa.


title: Vaasan kaupunginkirjasto

text: Suvilahdessa on ollut kirjasto vuodesta 1980. Kirjasto sai uudet tilat Suvilahden koulun yhteyteen vuonna 2007. Kirjasto toimii kombikirjastona ollen sekä koulukirjasto että alueen asukkaiden lähikirjasto.


title: Vaasan kaupunginkirjasto

text: Variskan koulun yhteyteen Ristinummelle avattiin kirjasto vuonna 1990. Variska on aktiivinen kaupunginosakirjasto, joka tekee paljon kouluyhteistyötä.


title: Vaasan kaupunginkirjasto

text: Vuoden 2013 kuntaliitos toi Vaasan kaupunginkirjaston yhteyteen toisenkin Suomen vanhimpiin kuuluvan kirjaston Vähästäkyröstä. Vähänkyrön kirjasto perustettiin vuonna 1851 ja sen sivupisteenä toimiva Merikaarron kirjasto perustettiin 1863.Tervajoellakin oli oma kyläkirjasto vuosina 1873–2015. Myös Vähäkyrön kirjasto toimii omatoimikirjastona laajennetuin aukioloin.


title: Vaasan kaupunginkirjasto

text: Ensimmäisen kirjastoauton Vaasa sai vuonna 1967 ja nykyinen kirjastoauto Rölli on jo viides kirjastoauto. Kun ensimmäisellä kirjastoautolla oli 19 pysäkkiä, nyt niitä on noin 90.


title: Vaasan kaupunginkirjasto

text: Vaasan kaupunginkirjastolla on myös kaksi potilaskirjastoa. Toinen on Vanhan Vaasan sairaalassa ja toinen Tammikartanossa. Vaasan kaupunginkirjasto tarjoaa lisäksi kotipalvelua yksityishenkilöille ja hoitolaitoksiin. Kirjasto palvelee myös Vaasan vankilaa.


title: Vaasan kaupunginkirjasto

text: Pääkirjastossa on kaappi, jota kirjastossa kutsutaan myrkkykaapiksi.


title: Vaasan kaupunginkirjasto

text: Toisen maailmansodan jälkeisinä "vaaran vuosina" maassamme ollut liittoutuneiden valvontakomissio puuttui myös Suomen kirjastojen kokoelmien sisältöön. Erityisesti valvontakomission venäläiset jäsenet vaativat heidän mielestään neuvostovastaisten kirjojen poistamista kirjastojen kokoelmista. Kirjastojen omaan harkintaan jäi, mitkä kirjat kokoelmista poistettiin. Kirjat pakattiin laatikoihin, jotka poliisien toimesta sinetöitiin. Myöhemmin, v. 1958 laatikot ja kirjat saatiin palauttaa kirjastojen kokoelmiin – joskaan ei asiakkaiden lainattaviksi. Monissa kirjastoissa ne sijoitettiin varastoihin ja kellareihin Vaasan kaupunginkirjaston tapaan ns. myrkkykaappeihin.